title: Camille Claudel

text: Camille Claudel (8. joulukuuta 1864 Fère-en-Tardenois, Ranska – 19. lokakuuta 1943 Montdevergues, Ranska) oli ranskalainen kuvanveistäjä ja runoilija Paul Claudelin vanhempi sisar. Hänen elämäänsä, uraansa ja muistoaan värittää jälkipolvien silmissä erityisesti intohimoinen rakkaussuhde yli kaksikymmentä vuotta vanhempaan taiteilijakollegaansa Auguste Rodiniin. Vaikea rakkaus ja sairaalahoiton johtanut psykiatrinen oireilu merkitsivät lopulta vaipumista yksinäisyyteen ja unohdukseen.


title: Camille Claudel

text: Aisnen departementissa Koillis-Ranskassa vuonna 1864 syntynyt "Camille Anastasia Kendall Maria Nicola Claudel" kasvoi sisarussarjan vanhimpana, perheen esikoisen Charles-Henrin kuoltua vuotta aiemmin vain muutaman viikon ikäisenä. Pikkusisar Louise syntyi helmikuussa 1866 ja myöhemmin runoilijana tunnetuksi tullut Paul kesällä 1868. Lasten äiti oli nimeltään Louise-Athanaïse, omaa sukua Cerveaux, ja isä oli rahoitusalalla työskennellyt Louis-Prosper Vivenne Claudel.


title: Camille Claudel

text: Perhe muutti pian Camillen syntymäpaikasta läheiseen Villeneuve-sur-Fèren kylään ja edelleen pieneen Nogent-sur-Seinen kaupunkiin, jossa lahjakas tytär otti ensimmäiset askeleensa taiteilijanurallaan.


title: Camille Claudel

text: Kuvanveistäjä Alfred Boucher'n rohkaisemana ja isänsä tukemana – äidin jatkuvista vastalauseista huolimatta – Camille onnistui lopulta vakuuttamaan perheensä Pariisiin muuttamisen välttämättömyydestä vuonna 1882. Ainoastaan perheenpää joutui työsyistä jäämään taakse, Louise-Athenaïsen ja lasten löytäessä uuden kodin Boulevard du Montparnasselta. Opinahjoksi pääkaupungissa valikoitui nopeasti myös suomalaistaiteilijoiden suosima Académie Colarossi.


title: Camille Claudel

text: Vuoden 1884 tienoilla Camille Claudel siirtyi työskentelemään Auguste Rodinin ateljeehen. Kaksikon elämä ja taide kietoutui dramaattisella tavalla yhteen. Vaikutussuhde oli vahva ja ulottui molempiin suuntiin. Nuori nainen edusti Rodinille mallia, uskottua, rakastettua, inspiraation lähdettä – ja ennen pitkää kilpailijaa. Camillelle Rodin oli Kohtalo.


title: Camille Claudel

text: Esimerkkejä Claudelin töistä ovat nykyään Musée Rodinissa nähtävillä olevat "Valssi", "Clotho" ja "Sakountala" sekä Musée d'Orsayn kokoelmiin kuuluva "L'Âge mûr" (1894-1900), joka tunnetaan myös nimillä "La Destinée", "Le Chemin de la vie" ja "La Fatalité".


title: Camille Claudel

text: 1900-luvun vaihdetta seuranneina vuosina Camillen kunto heikkeni rajusti sekä fyysisesti että henkisesti johtaen lopulta isän kuoleman jälkeen sairaalahoitoon maaliskuussa 1913. Diagnoosiksi mainitaan skitsofrenia ja kasvava paranoia, alkoholismi sekä mm. aliravitsemus. Suljetun hoidon motiiveista ja tarpeellisuudesta on esitetty myöhemmin kritiikkiä. Sairaalan kirjautuessa "vapaaehtoiseksi" merkityn päätöksen olivat ilmeisimmin tehneet veli Paul ja lääkäri. Psykiatrisesta laitoshoidosta Camille Claudelin vapautti vasta kolmekymmentä vuotta myöhemmin tapahtunut kuolema 19. lokakuuta 1943.


title: Camille Claudel

text: Unohduksiin jäänyt taiteilija on hiljalleen alkanut saada huomiota, mm. elämäkertojen ja filmatisointien muodossa. Suomeksi aiheesta on julkaistu ranskalaisen Anne Delbéen teos "Camille Claudel. Kuvanveistäjän elämä" (1. painos 1989). Muita esimerkkejä kiinnostuksesta ovat:


title: Viherkardinaali

text: Viherkardinaali ("Saltator maximus") on tangarojen heimoon kuuluva varpuslintu.


title: Viherkardinaali

text: Viherkardinaalia tavataan laajalla alueella Keski-Amerikassa ja Etelä-Amerikan pohjois- ja keskiosissa. Lajin kannaksi arvioidaan 5 50 miljoonaa yksilöä. Sen kannankehitys on laskeva, mutta laji on luokiteltu elinvoimaiseksi, koska sen ei uskota olevan vielä vaarassa.


title: Uniformitarianismi (geologia)

text: Uniformitarianismi tai aktualismi viittaa geologiassa ja maantieteessä James Huttonin 1700-luvulla muotoilemaan periaatteeseen, jonka mukaan maanpinnan korkeuserot ja ulkoiset piirteet ovat syntyneet samojen ilmiöiden vaikutuksesta kuin ne nykyäänkin syntyvät eli mm. eroosion, rapautumisen ja laattatektoniikan seurauksena. Uniformitarianismin periaate tunnetaan yleisesti muodossa "Nykyisyys on menneisyyden avain". Se on nykyäänkin, tosin pienillä lievennyksillä, geologian vallitseva paradigma.


title: Uniformitarianismi (geologia)

text: Uniformitarianismin kanssa kilpaileva teoria oli katastrofismi, jonka mukaan maan ulkoiset piirteet ovat kaukana menneisyydessä tapahtuneiden äkillisten luonnonmullistusten, yleensä raamatullisten, aiheuttamia. Hutton ei kuitenkaan keksinyt näitä sanoja vaan englantilainen tieteilijä ja pappi William Whewell.


title: Mustasiipikardinaali

text: Mustasiipikardinaali ("Saltator atripennis") on tangaroiden heimoon kuuluva varpuslintu.


title: Mustasiipikardinaali

text: Mustasiipikardinaalia tavataan Ecuadorissa ja Kolumbiassa. Lajia on kuvattu melko yleiseksi ja se on luokiteltu elinvoimaiseksi.


title: Vihersiipikardinaali

text: Vihersiipikardinaali ("Saltator similis") on tangarojen heimoon kuuluva varpuslintu.


title: Vihersiipikardinaali

text: Vihersiipikardinaalia tavataan Argentiinassa, Boliviassa, Brasiliassa, Paraguayssa ja Uruguayssa. Sen on kuvattu olevan yleinen. Lajin kannankehitys on laskeva, mutta se on luokiteltu elinvoimaiseksi, koska sen ei uskota olevan vielä vaarassa.


title: Harmaakardinaali

text: Harmaakardinaali ("Saltator coerulescens") on tangaroiden heimoon kuuluva varpuslintu.


title: Harmaakardinaali

text: Harmaakardinaalia tavataan laajalla alueella Keski-Amerikassa ja Etelä-Amerikan pohjois- ja keskiosissa. Sen kannaksi arvioidaan 5–50 miljoonaa yksilöä. Lajin kannankehitys on laskeva, mutta se on luokiteltu elinvoimaiseksi, koska sen ei uskota vielä olevan vaarassa.


title: Orinoconkardinaali

text: Orinoconkardinaali ("Saltator orenocensis") on kardinaalien heimoon kuuluva varpuslintu.


title: Orinoconkardinaali

text: Orinoconkardinaalia tavataan Kolumbiassa ja Venezuelassa. Sen on kuvattu olevan melko yleinen, ja se on luokiteltu elinvoimaiseksi.


title: Ruskokardinaali

text: Ruskokardinaali ("Saltator maxillosus") on tangarojen heimoon kuuluva varpuslintu.


title: Ruskokardinaali

text: Ruskokardinaalia tavataan Argentiinassa ja Brasiliassa. Sen on kuvattu olevan melko yleinen, ja se on luokiteltu elinvoimaiseksi.


title: Piurankardinaali

text: Piurankardinaali ("Saltator nigriceps") on tangarojen heimoon kuuluva varpuslintu.


title: Piurankardinaali

text: Piurankardinaalia tavataan Ecuadorissa ja Perussa. Lajin on kuvattu olevan harvinainen. Sen ei kuitenkaan uskota olevan vaarassa, ja laji on luokiteltu elinvoimaiseksi.


title: Bambukardinaali

text: Bambukardinaali ("Saltator cinctus") on tangaroiden heimoon kuuluva varpuslintu.


title: Bambukardinaali

text: Bambukardinaalia tavataan Kolumbiassa, Ecuadorissa ja Perussa. Sitä on kuvattu harvinaiseksi ja laikuttaisesti levittäytyneeksi. Laji on vähenemässä elinympäristöjen tuhoutumisen vuoksi, ja se on luokiteltu silmälläpidettäväksi.


title: Bambukardinaali

text: Bambukardinaali elää ikivihreissä vuoristometsissä 1 700–3 100 metrin korkeudella merenpinnasta.


title: Mustakurkkukardinaali

text: Mustakurkkukardinaali ("Saltatricula atricollis") on tangarojen heimoon kuuluva varpuslintu.


title: Mustakurkkukardinaali

text: Mustakurkkukardinaalia tavataan Boliviassa, Brasiliassa ja Paraguayssa. Lajia on kuvattu melko yleiseksi, mutta laikuttaisesti levittäytyneeksi. Se on luokiteltu elinvoimaiseksi.


title: Ruostevuoristokardinaali

text: Ruostevuoristokardinaali ("Dubusia rufiventris") eli aiemmalta nimeltään ruostevatsakardinaali on tangarojen heimoon kuuluva varpuslintu.


title: Ruostevuoristokardinaali

text: Ruostevuoristokardinaalia tavataan Argentiinassa ja Boliviassa. Laji on luokiteltu silmälläpidettäväksi, koska sen kanta on pieni ja vähenemässä.


title: Ruostevuoristokardinaali

text: Ruostevuoristokardinaali elää pensaikkoalueilla ja avoimilla alueilla, joilla on myös pensaikoita, leppiä tai "Polylepis"-suvun puita. Lajin elinympäristöt sijaitsevat 2 500–4 000 metrin korkeudella merenpinnasta.


title: Viirukardinaali

text: Viirukardinaali ("Saltator albicollis") on tangarojen heimoon kuuluva varpuslintu.


title: Viirukardinaali

text: Viirukardinaalia tavataan Dominicalla, Guadeloupella, Martiniquella ja Saint Lucialla. Lajia on kuvattu yleiseksi ja se on luokiteltu elinvoimaiseksi.


title: Oliivikardinaali

text: Oliivikardinaali ("Saltator striatipectus") on tangaroiden heimoon kuuluva varpuslintu.


title: Oliivikardinaali

text: Oliivikardinaalia tavataan Costa Ricassa, Ecuadorissa, Guadeloupessa, Kolumbiassa, Panamassa, Perussa ja Venezuelassa. Lajin on kuvattu olevan melko yleinen, ja sen kannankehitys on nouseva. Se on luokiteltu elinvoimaiseksi.


title: Ellen Urho

text: Ellen Alli Marjatta Helevuo-Urho (o.s. Helevuo, ent. Höglund; 22. tammikuuta 1920 Pirkkala – 17. lokakuuta 2018 Helsinki) oli suomalainen musiikkipedagogi, koulutukseltaan filosofian kandidaatti. Urho työskenteli lehtorina Helsingin opettajakorkeakoulussa vuosina 1959–1965 ja Helsingin Tyttönormaalilyseossa vuosina 1965–1970. Hän oli Sibelius-Akatemian koulumusiikkiosaston johtaja 1970–1975, musiikkikasvatuksen professori 1980–1987 sekä korkeakoulun vararehtori 1975–1981 ja rehtori 1981–1987.


title: Ellen Urho

text: Ellen Urholla oli useita musiikkialan luottamustehtäviä. Hän toimi mm. Esittävän Säveltaiteen Edistämiskeskuksen (ESEK) hallituksen jäsenenä vuosina 1982–1990, valtion säveltaidetoimikunnan puheenjohtajana vuosina 1983–1986 sekä Kansainvälisen musiikkikasvatusjärjestön (ISME) jäsenenä vuosina 1986–1988; kyseisen järjestön kunniajäseneksi hänet kutsuttiin vuonna 1992. Urho sai säveltaiteen valtionpalkinnon vuonna 1986. Hän julkaisi useita musiikkipedagogisia teoksia.


title: Yhtä köyttä -yhdistys

text: Yhtä köyttä -yhdistys oli Ylen Radioteatterin vuosina 1977–1990 tuottama kuunnelmasarja, joka kuvasi kuvitteellisen pikkupaikkakunnan Köyringin puuhaihmisten viikoittaisia kokouksia, joissa keskusteltiin todellisista ajankohtaisista aiheista.


title: Yhtä köyttä -yhdistys

text: 15 minuutin pituisina jaksoina esitettyä asiaviihdehupailua olivat alun perin ideoimassa viihdepäällikkö Tapio Lipponen ja kirjailija Arto Paasilinna. Sitä käsikirjoittivat Ilkka Kylävaara, Maarit Niiniluoto ja Ilse Rautio. Musiikkia sarjaan sävelsi Seppo Hovi, joka Kylävaaran tavoin myös näytteli sarjassa.


title: Yhtä köyttä -yhdistys

text: Kuunnelmasarjasta tehtiin myös televisioversio vuonna 1984.


title: Niko Saarinen

text: Niko Juhani Saarinen (s. 5. lokakuuta 1986 Uusikaupunki) on suomalainen televisiopersoona, joka tuli tunnetuksi osallistuessaan Suomen "Big Brotheriin" vuonna 2008. Saarinen vietti talossa 47 päivää, minkä jälkeen hänet poistettiin sieltä väkivaltaisen käytöksen vuoksi. "Big Brotherin" jälkeen Saarinen on juontanut chat-ohjelmia. Vuonna 2009 hänen kodissaan oli kolmen viikon ajan kamerat, jotka kuvasivat häntä ympäri vuorokauden, ja hänen elämäänsä pystyi seuraamaan "Hymy"-lehden verkkosivuilta.


title: Niko Saarinen

text: Saarinen palasi "Big Brother" -taloon vuonna 2010, mutta vietti siellä sala-asukkaana vain neljä vuorokautta. Kesällä 2012 Saarinen sai oman "Nikon Grilli" -chat-ohjelman, jota esitettiin MTV3:n iltapäivissä.


title: Niko Saarinen

text: Vuonna 2013 Saarinen oli mukana "Viidakon tähtöset" -sarjassa. Ohjelman myötä hän sai paljon mediahuomiota ja hänen kommenttinsa sotaveteraaneista nousivat otsikoihin.


title: Niko Saarinen

text: Syksyllä 2013 Saarinen oli mukana Liv-televisiokanavan ohjelmassa "Kaksi julkkista ja yhdet häät".


title: Niko Saarinen

text: Saarinen palasi "Big Brother" -taloon kolmannen kerran syyskuussa 2013, kun hän osallistui "Julkkis Big Brotheriin".


title: Niko Saarinen

text: Saarinen on avoimesti homoseksuaali. Hän oli mukana Mr. Gay Finland -finaalissa vuonna 2012.


title: Niko Saarinen

text: Toukokuussa 2016, Saarinen aloitti YouTube-kanavansa. Helmikuussa 2018 kanavalla on yli 59 tuhatta tilaajaa, ja näyttökertoja yli 5 miljoonaa. Hän myös päivittää Snapchat-kanavaansa päivittäin.


title: Kyynelten saari

text: Kyynelten saari (, ), virallisesti Rohkeuden ja surun saari (, ) on pieni, Valko-Venäjän pääkaupunki Minskin läpi virtaavassa Svislatš-joessa sijaitseva muistosaari. Saari sijaitsee keskellä pääkaupunkia ja liittyy sillalla kaupungin vanhaan, jo 1100-luvulla asuttuun Troitskoje predmestje -kaupunginosaan (Kolminaisuuden kaupunginosa (mäki)).


title: Kyynelten saari

text: Kyynelten saari on vaikuttava ulkomailla sotatoimissa kuolleiden valkovenäläisten muistomerkki. Saaren kokonaisuuteen kuuluu useita teoksia, muistokiviä ja kappeli. Niiden arkkitehtuuri veistoksineen syntyi kuvanveistäjä J. Pavlovin johdolla usean taiteilijan yhteistyönä. Muistosaaren rakennustyöt ajoittuvat vuosiin 1988–1996. Muistomerkki vihittiin käyttöön 3. elokuuta 1996. Valko-Venäjän presidentti Lukašenka lupasi vihkimistilaisuudessa erityisesti Afganistanin sodassa (1979–1989) menehtyneitä poikiaan surreille kansalaisille, "ettei yksikään tasavaltamme sotilas enää tule käymään sotaa ulkomailla". Afganistanin sotaan osallistui noin 30 000 valkovenäläistä tai Valko-Venäjällä syntynyttä henkilöä, joista 771 menehtyi.


title: Kenttäjohtaja

text: Kenttäjohtaja on Suomessa eri viranomaisissa oleva virka-asema, johon määrätty henkilö toimii työvuoronsa aikana tietyn yksikön tai toimialueen operatiivisen kenttätoiminnan johtajana. Kenttäjohtajia on muun muassa poliisissa ja ensihoidossa.


title: Kenttäjohtaja

text: Kenttäjohtaja on poliisimies, joka on määrätty paikallispoliisin toimintayksikön kenttäjohtajaksi. Hän vastaa toimialueensa kenttätoiminnan operatiivisesta johtamisesta yleisjohtajan alaisuudessa. Kenttäjohtaja on toimialueella työvuorossa olevan muun kuin päällystöön kuuluvan paikallispoliisin henkilöstön ja samaa tehtävää suorittavan muun poliisimiehen esimies, jollei johtosuhteista määrätä toisella tavalla. Kenttäjohtaja on työnjohtaja, joka vastaa yhdessä partionjohtajan kanssa poliisille kuuluvan tehtävän suorittamisesta.


title: Kenttäjohtaja

text:
Sosiaali- ja terveysministeriön asetus ensihoitopalvelusta määrittää:
Ensihoitopalvelun kenttäjohtajan tehtävänä on:


title: Kenttäjohtaja

text: 1) hoitotason ensihoitajana osallistua ensihoitotehtävien hoitamiseen;


title: Kenttäjohtaja

text: 2) usean yksikön ja moniviranomaistilanteissa määrätä toiminta-alueensa ensihoitopalvelun yksiköiden ja alueellaan olevien muiden ambulanssien käytöstä ensihoitopalvelun tehtävissä;


title: Kenttäjohtaja

text: 3) tukea hätäkeskusta tilanteissa, joissa sairaanhoitopiirin ja Hätäkeskuslaitoksen välillä ennalta sovituista päivittäistoiminnan ohjeistuksista joudutaan poikkeamaan, kuten tilanteissa, joissa ensihoitopalvelujen kysyntä ylittää käytettävissä olevat voimavarat.


title: Kenttäjohtaja

text: Ensihoitopalvelun kenttäjohtajan on oltava ensihoitaja AMK taikka terveydenhuollon ammattihenkilöistä annetussa laissa tarkoitettu laillistettu sairaanhoitaja, joka on suorittanut hoitotason ensihoitoon suuntaavan vähintään 30 opintopisteen laajuisen opintokokonaisuuden yhteistyössä sellaisen ammattikorkeakoulun kanssa, jossa on opetus- ja kulttuuriministeriön päätöksen mukaisesti ensihoidon koulutusohjelma. Lisäksi kenttäjohtajalla on oltava riittävä ensihoidon hallinnollinen ja operatiivinen osaaminen ja tehtävän edellyttämä kokemus.


title: Ariel Winter

text: Ariel Winter Workman (s. 28. tammikuuta 1998 Los Angeles, Kalifornia, Yhdysvallat), taiteilijanimeltään Ariel Winter, on yhdysvaltalainen televisio- ja elokuvanäyttelijä. Hänet tunnetaan parhaiten Alex Dunphyn roolistaan komediasarjassa "Moderni perhe". Winter on palkittu "Moderni perhe" -sarjasta neljästi parhaan näyttelijäkokoonpanon SAG-palkinnolla vuosina 2010–2013. Hän on tehnyt myös paljon ääninäyttelijän töitä muun muassa animaatioelokuvissa "Herra Peabody & Sherman" ja "Horton" sekä animaatiosarjassa "Sofia Ensimmäinen".


title: Ariel Winter

text: Winterin ura viihde-alalla alkoi neljävuotiaana, kun hän esiintyi Cool Whip-kermavaahtomainoksessa. Seitsemänvuotiaana hän teki debyyttinsä televisiossa sarjassa "Listen Up!", ja sitä seurasivat vierailut sarjoissa "Monk", "Freddie", "Bones" ja "Teho-osasto". Winter on antanut äänensä useille animaatiohahmoille eri elokuvissa, kuten "", "Poutapilviä ja lihapullakuuroja", "" ja "Herra Peabody & Sherman". Hän on jatkanut ääninäyttelijän työtä myös Disney Channelin ja Nickelodeonin animaatiosarjoissa, kuten "Sofia Ensimmäinen", "Finias ja Ferb", "Madagascarin pingviinit" ja "Jake ja Mikä-Mikä-Maan merirosvot".


title: Ariel Winter

text: Lisäksi Winter on näytellyt sivurooleja elokuvissa, kuten "Kiss Kiss Bang Bang", "Speed Racer", "Duress", "Life Is Hot in Cracktown", "Killers" ja "Opposite Day".


title: Ariel Winter

text: Vuonna 2009 Winter valittiin Alex Dunphyn rooliin ABC:n "Moderni perhe" -komediasarjaan, josta hän on saanut useita SAG-palkintoja osana näyttelijäkokoonpanoa.


title: Ariel Winter

text: Winterin vanhemmat ovat Chrisoula Batistas ja Glenn Workman. Hänellä on isosisko Shanelle Workman ja isoveli Jimmy Workman, jotka ovat myös näytelleet. Hänen äitinsä on kreikkalainen ja isä englantilaista ja saksalaista sukujuurta. Winter on kertonut, että hänen siskonsa ja veljensä osaavat kreikkaa sujuvasti, mutta hän itse ei, paitsi muutaman peruslauseen. Hän myös kertoi kreikkalaisen suosikkilaulajansa olevan Sakis Rouvas, jonka kanssa hän työskenteli yhdeksänvuotiaana.


title: Ariel Winter

text: Winterin ollessa 14-vuotias hänen äidiltään poistettiin huoltajuus, kun lastensuojeluviranomaiset olivat tutkineet syytöksiä näännyttämisestä sekä henkisestä ja fyysisestä pahoinpitelystä. Arielin 19 vuotta vanhemmasta Shanelle-siskosta tuli hänen väliaikainen huoltajansa vuonna 2012. Toukokuussa 2014 oikeuden päätöksellä huoltajuus siirrettiin pysyvästi Shanellelle. Vuonna 2015 Winter ilmoitti Twitterin kautta, että hänet on virallisesti vapautettu huoltajuuden alaisuudesta.


title: Ariel Winter

text: ABC:n haastattelussa maaliskuussa 2016 Winter kertoi, ettei hänellä ole ollut kunnollista suhdetta äitiinsä enää kolmeen ja puoleen vuoteen. Hän kertoi haastattelussa myös, että hänen äitinsä levittelee yksityisiä juttuja eri medioihin.


title: Ariel Winter

text: 17-vuotiaana Winter pienensi rintojaan vedoten terveydellisiin syihin.


title: Ariel Winter

text: Vuonna 2016 Winter hyväksyttiin opiskelemaan Kalifornian yliopistoon (UCLA). Hän kertoi aloittavansa opinnot syksyllä 2017. Winter erosi poikaystävästään Laurent Gaudettesta vuonna 2016.


title: Juha Karjalainen

text: Juha Karjalainen (s. 20. maaliskuuta 1964 Konnevesi) on pelaajauransa lopettanut jalkapalloilija. Nykyään hän työskentelee Suomen Palloliiton turvallisuuspäällikkönä.


title: Juha Karjalainen

text: Maalivahtina pelannut Karjalainen edusti urallaan SM-sarjassa ja Veikkausliigassa Helsingin Jalkapalloklubia sekä Finnairin Palloilijoita. Hän pelasi 11 kauden aikana yhteensä 81 pääsarjaottelua. Karjalainen oli aluksi useita kausia HJK:n kakkosmaalivahtina, kunnes nousi ykkösmaalivahdiksi vuonna 1990. Hän saavutti Suomen mestaruuden 1985, 1987 ja 1990.


title: Nolan Gould

text: Nolan Gould (s. 28. lokakuuta 1998 New York, Yhdysvallat) on yhdysvaltalainen näyttelijä. Hänet tunnetaan muun muassa Luke Dunphyn roolista komediasarjassa "Moderni perhe". Sarjan näyttelijät on palkittu kolmesti parhaan näyttelijäkokoonpanon SAG-palkinnolla vuosina 2010–2013.


title: Nolan Gould

text: Gould syntyi New Yorkissa ja muutti nuorena perheensä mukana Alabamaan isänsä saatua komennuksen Fort Benningin sotilastukikohtaan. Näyttelijä Aidan Gould on Nolanin isoveli.


title: Nolan Gould

text: Gould on mensan jäsen. Hän sanoi The Ellen DeGeneres Shown jaksossa älykkyysosamääräkseen 150. Gould valmistui High schoolista 13–vuotiaana suoritettuaan GED-testin.


title: Nolan Gould

text: Gould teki ensimmäiset näyttelijän roolinsa kolmevuotiaana esiintyen mainoksissa.


title: Nolan Gould

text: Vuonna 2009 hänet kiinnitettiin Luke Dunphyn rooliin ABC:n komediasarjassa "Moderni perhe".


title: Yleisjohtaja

text: Yleisjohtaja voi Suomessa tarkoittaa yleisesti johtotehtävissä olevaa henkilöä, jonka toimenkuva on yleinen ja joka ei johda mitään erityistä toimialaa yrityksessä tai organisaatiossa. Yleisjohtajalla voidaan myös tarkoittaa ihmistä, joka kelpaa kaikenlaisiin johtotehtäviin. Tämä on enemmänkin kuvaileva sanonta kuin erityinen asema.


title: Yleisjohtaja

text: Erityisessä merkityksessä yleisjohtaja on poliisissa tähän tehtävään määrätty poliisimies.


title: Yleisjohtaja

text: Yleisjohtaja on paikallispoliisissa tähän tehtävään määrätty, päällystöön kuuluva poliisimies. Hän vastaa toimialueensa kenttätoiminnan operatiivisesta johtamisesta työvuoronsa aikana. Jokaisessa paikallispoliisissa tulee aina olla yleisjohtaja.


title: Yleisjohtaja

text: Yleisjohtaja on tehtävässään toimialueellaan paikallispoliisin ja tehtävällään johdettavana olevan muun poliisin henkilöstön esimies, jollei johtosuhteista määrätä toisella tavalla. Yleisjohtajan toimialue voi käsittää yhden poliisilaitoksen taikka useamman poliisilaitoksen muodostaman yleisjohtoalueen.


title: Rico Rodriguez

text: Rico Rodriguez (s. 31. heinäkuuta 1998 Bryan, Texas, Yhdysvallat) on yhdysvaltalainen näyttelijä. Hänet tunnetaan muun muassa Manny Delgadon roolista ABC:n komediasarjassa "Moderni perhe". Sarjan näyttelijät on palkittu neljällä parhaan näyttelijäkokoonpanon SAG-palkinnolla vuosina 2010–2013.


title: Rico Rodriguez

text: Rico Rodriguez syntyi Bryanin pikkukaupungissa Texasissa Diane ja Roy Rodriguezille. Hänellä on kaksi veljeä, Ray ja Roy Junior, sekä sisko Raini Rodriguez.


title: Rico Rodriguez

text: Rodriguez kiinnostui näyttelijänurasta vasta kun hänen siskonsa Raini Rodriguez sai ensimmäisen roolin komedia-draamasarjasta Huff vuonna 2006.


title: Rico Rodriguez

text: Vuonna 2009 Rodriguz valittiin Manny Delgadon rooliin ABC:n komediasarjaan "Moderni perhe", josta hän on saanut lukuisia palkintoja.


title: Rico Rodriguez

text: Rodriguz julkaisi vuonna 2012 kirjoittamansa kirjan "Reel Life Lessons... So Far".


title: Pare Lorentz

text: Pare Lorentz, alk. "Leonard MacTaggart Lorentz" (11. joulukuuta 1905 Clarksburg, Länsi-Virginia, Yhdysvallat – 4. maaliskuuta 1992) oli yhdysvaltalainen elokuvantekijä, jonka merkittäviä saavutuksia olivat new dealiä käsittelevät elokuvat.


title: Pare Lorentz

text: Lorentz opiskeli Wesleyan Collegessa ja Länsi-Virginian yliopistossa. Toimiessaan nuoruudessaan elokuva-arvostelijana New Yorkissa ja Hollywoodissa Lorentz vastusti elokuva-alan sensuuria.


title: Pare Lorentz

text: Lorentz oli 1930-luvun laman merkittävin elokuvantekijä ja oli johtavia valtion rahoittamien dokumenttielokuvien puolestapuhujia. Hän palveli elokuvantekijänä toisessa maailmansodassa Yhdysvaltain maavoimien ilmavoimissa varsin laajalla alueella. Hän teki teknisiä elokuvia, dokumentoi pommituksia ja yhdisti raakafilmejä saksalaisten julmuuksista Nürnbergin oikeudenkäyntejä käsittelevään opetuselokuvaan. Hänet tunnetaan kuitenkin erityisesti "Roosevaltin elokuvantekijänä" ("FDR's film maker")


title: Piraattiahven

text: Piraattiahven ("Aphredoderus sayanus") on lohiahvenkaloihin kuuluva kalalaji, jota tavataan makeista vesistä Yhdysvaltain itäosista. Piraattiahven on ainoa laji piraattiahventen (Aphredoderidae) heimossa.


title: Piraattiahven

text: Piraattiahven on pienikokoinen kala ja suurimmillaan se voi kasvaa 13–14 cm pitkäksi. Yleensä se jää alle 10 cm pitkäksi. Lajin naaraat ovat koiraita kookkaampia. Ruumiinrakenteeltaan piraattiahvenet muistuttavat ahventa, mutta niillä on vain yksi selkäevä, jossa on 3 piikkiä ja 7 pehmyttä ruotoa. Kiduskannessa on terävä piikki. Piraattiahventen kylkiviiva ei ole täysin kehittynyt. Piraattiahvenen suu on kookas ja alaleuka työntyy hieman yläleukaa pidemmälle. Piraattiahventen poikasilla peräaukko sijaitsee peräevän takana, mutta kalan kasvaessa peräaukko siirtyy kalan kurkun kohdalle. Väriltään piraattiahven on hopeanharmaa mustin pistein ja silmän alla ja pyrstössä on tumma juova.


title: Piraattiahven

text: Piraattiahvenella on 2 alalajia. Näistä "A. s. gibbosus" elää Yhdysvaltain Meksikonlahden rannikon joissa, Mississippijoessa ja Suurissa järvissä. Alalaji "A. s. sayanus" elää itärannikolla etelässä aina Floridaan asti. Piraattiahvenen elinympäristöä ovat runsasta vesikasvillisuutta kasvavat järvet, lammet ja hitaasti virtaavat joet. Piraattiahvenet ovat yöaktiivisia ja saalistavat ravinnokseen vesihyönteisiä ja hyönteisten toukkia, pieniä äyriäisiä sekä pieniä kaloja mukaan lukien pienempiä lajitovereitaan. Lajin kutuaika on toukokuussa ja kutu tapahtuu vesikasvillisuuden jokkoon. Koiraat vartioivat aggressiivisesti hedelmöittyneitä mätimunia.


title: Vinci

text: Vinci on kaupunki ja kunta Italiassa Toscanan alueella, 45 kilometrin päässä Firenzen kaupungista. Kunnassa on noin 14 000 asukasta. Vincin talous perustuu viinin ja oliivin viljelylle sekä muovin, keraamisen saven, paperin, vaatteiden ja huonekalujen valmistukselle.


title: Vinci

text: Vinci tunnetaan renessanssinero Leonardo da Vincin (1452–1519) syntymäpaikkana. Leonardon synnyinkoti sijaitsee Anchianon kylässä. Talo on nykyisin museona, jossa on muun muassa interaktiivinen virtuaalimatka Leonardon elämästä ja puhuva Leonardo-hologrammi. Myös Vincin kaupungissa on Leonardo-museo.


title: Brudesløret

text: Brudesløret on vesiputous Haukåssa, Floran kunnassa, Sognin ja Fjordanen läänissä, Norjassa. Fylkesvei 614:n varrelta on näkymät vesiputoukselle.


title: Brudesløret

text: Putouksen lähettyville on suunniteltu vesivoimalaa.


title: Venäläisen kirjallisuuden seura

text: Venäläisen kirjallisuuden seura on kulttuuriyhdistys, jonka tarkoituksena on ylläpitää ja edistää venäläisen kirjallisuuden harrastusta ja tuntemusta, esitellä ja arvioida kirjauutuuksia sekä tarjota syventävää tietoa Venäjän kirjallisen elämän ilmiöistä.


title: Venäläisen kirjallisuuden seura

text: Seura julkaisee verkkolehteä Ajan kohina lokakuusta 2013 alkaen ja artikkelikokoelmia ja muita teoksia. Se järjestää luentoja, luentosarjoja, keskustelutilaisuuksia, kirjailijatapaamisia, kulttuurimatkoja. Syksyllä 2013 seura on mukana järjestämässä dialogisarjaa "Kaksitoista tuolia: Dialogeja venäläisestä kirjallisuudesta", jonka kussakin tilaisuudessa keskustellaan yhdestä venäläisestä kirjasta


title: Venäläisen kirjallisuuden seura

text: Seuran puheenjohtaja on Martti Anhava, varapuheenjohtaja emeritusprofessori Pekka Pesonen. Ajan kohina -lehden päätoimittaja on professori Tomi Huttunen.


title: Jakson 6 alkuaine

text: Jakson 6 alkuaine on alkuaine, joka sijaitsee "jaksollisen järjestelmän" kuudennessa jaksossa. Kuudes jakso sisältää 32 alkuainetta, alkaen cesiumista ja päättyen radoniin. Tämän jakson alkuaineiden järjestysluvut ovat välillä 55–86.


title: Jakson 6 alkuaine

text: Kuudennen jakson alkuaineista ovat metalleja muut paitsi polonium, joka on puolimetalli, sekä epämetallit astatiini ja radon. Tavallisissa lämpötiloissa radon on kaasu, elohopea neste, muut tämän jakson alkuaineet kiinteitä aineita.


title: Jakson 6 alkuaine

text: Tähän jaksoon kuuluvat alkuaineet nro 57–71 eli lantanoidit muistuttavat huomattavan paljon toisiaan. Ne sekä seitsemänteen jaksoon kuuluvat aktinoidit sijoitetaan jaksollisen järjestelmän taulukoissa tavallisesti muista erilleen taulukon alapuolelle.


title: Jakson 6 alkuaine

text: Kuudes jakso on viimeinen, jonka useimmilla alkuaineilla on ainakin yksi vakaa isotooppi. Raskain alkuaine, jolla on vakaita isotooppeja, on tähän jaksoon kuuluva lyijy (alkuaine nro 82), joskin myös vismutin (alkuaine nro 83) isotooppi Bi on erittäin pitkäikäinen. Jakson kolmen viimeisen alkuaineen poloniumin, astatiinin ja radonin kaikki isotoopit ovat vahvasti radioaktiivisia, samoin kaikki tähän jaksoon kuuluvan prometiumin isotoopit.


title: Jakson 6 alkuaine

text: Vain harvoilla tämän jakson alkuaineilla tiedetään olevan biologista merkitystä. Volframia esiintyy joidenkin arkeonien käyttämissä entsyymeissä. Muutamat tämän jakson alkuaineet kuten lyijy, tallium ja elohopea ovat erittäin myrkyllisiä.


title: Jakson 6 alkuaine

text: Kuudennen jakson alkuaineista kulta, elohopea ja lyijy ovat olleet tunnettuja jo esihistoriallisena aikana. Vismutti löydettiin 1500-luvulla, platina ja volframi 1700-luvulla, useimmat muut 1800-luvulla, muutamat vasta 1900-luvulla.


title: Jakson 6 alkuaine

text:
(*) Toisinaan joko lantaani tai lutetium luetaan kuuluvaksi siirtymämetalleihin, mutta tässä molemmat on IUPAC:in mukaisesti luettu lantanoideihin.
(**) Poikkeus Madelungin säännöstä


title: Quinsonitus

text: Quinsonitus on turkulainen viiden vaskisoittajan ja lyömäsoittajan muodostama kamarimusiikkiyhtye.


title: Quinsonitus

text: Quinsonitus on perustettu lokakuussa 2011, ja se on yksi harvoista ammattimaisesti toimivista vaskikokoonpanoista Suomessa. Kamarimusiikkiyhtyeen juuret ovat klassisessa musiikissa, mutta Quinsonitus pyrkii välttämään lokeroitumista tiettyyn musiikkityyliin. Kokoonpano onkin esittänyt esimerkiksi kauhuelokuvien musiikkia Scary Music -nimisessä konsertissa syksyllä 2012, ja huhtikuussa 2013 Quinsonitus esitti Suomen ensimmäisen klassisin instrumentein toteutetun videopelimusiikin konsertin. The Super Sound of Video Games -nimisessä konsertissa esiintyivät myös Turun oopperakuoro ja pianisti Saana Iljin, ja se uusittiin elokuun alussa Assembly Summer 2013 -festivaaleilla Helsingin Hartwall-areenalla. Pelimusiikkikonsertin jatko-osa - The Super Sound of Videogames 2 - sai ensiesityksensä Tampere-talossa 5.9.2016, jolloin Quinsonitus teki yhteistyötä tamperelaisen Takomo Percussionin kanssa.


title: Quinsonitus

text: Aktiivisen konserttitoiminnan ohjella Quinsonitus esiintyy myös yritys- ja yksityistilaisuuksissa. Konserttituotantoja ja tilausesiintymisiä varten Quinsonituksen muusikot perustivat keväällä 2012 Taideosuuskunta Mekkala -nimisen kulttuurialan yrityksen.


title: Quinsonitus

text: Quinsonituksen konserttiprojekteja


title: Liisa Äärynen

text: Liisa Marjatta Äärynen (s. 1946 Jurva) on Ilmajoki-lehden entinen pitkäaikainen päätoimittaja ja palkittu kuvanveistäjä.


title: Liisa Äärynen

text: Äärynen on opiskellut kuvanveistoa Terho Sakin ja Kari Ovaskan johdolla sekä kuvataidetta yleisemmin muun muassa Oiva Polarin yksityisoppilaana. Hän on osallistunut näyttelyihin Suomessa ja ulkomailla vuodesta 1970 alkaen. Vuonna 2004 hän voitti valtakunnallisen reliefikilpailun.


title: Liisa Äärynen

text: Liisa Äärynen tekee figuratiivisia pronssiveistoksia ja näköismuotokuvia, kuten reliefejä Seinäjoen Tangomarkkinoiden tangokuninkaista ja -kuningattarista. Hänen töissään hahmot ovat usein mittasuhteiltaan venytettyjä ja hoikkia ja veistosten tilanteet humoristisia ja liioiteltuja.


title: Liisa Äärynen

text: Äärynen on toiminut jokakesäisen, kuvataidetta kaikkialta Suomesta esittelevän Art Ilmajoki –näyttelyn johdossa sen perustamisesta 1979 lähtien. Hän toimi Seinäjoen Taiteilijaseuran sihteerinä 2004–2011 ja on sen johtokunnan jäsen. Hän oli perustamassa Ilmajoen kulttuuriyhdistys Kytöä ja on sen hallituksen jäsen. Äärynen on opettanut kuvanveistoa Ilmajoki-opistossa ja Etelä-Pohjanmaan Opistossa.


title: Ilkka Auer (juoksija)

text: Ilkka Kullervo Auer (16. maaliskuuta 1930 Viipuri – 16. elokuuta 2013 Helsinki) oli suomalainen kestävyysjuoksija. Hänen päälajinsa oli 3 000 metrin estejuoksu, jossa hän teki Suomen-ennätyksen ja maailman kaikkien aikojen viidenneksi parhaan tuloksen vuonna 1956.


title: Ilkka Auer (juoksija)

text: Auer juoksi uransa ensimmäisen estejuoksun kesällä 1956 Myllykoskella. Pari viikkoa myöhemmin hän alitti ensimmäisen kerran yhdeksän minuutin rajan Varkaudessa ajalla 8.57,2. Budapestissa 20. lokakuuta 1956 hän juoksi uransa kuudennen estejuoksun maaottelussa Unkaria vastaan, hävisi niukasti isäntämaan Sándor Rozsnyóille ja Laszló Jeszenskylle ja paransi Suomen-ennätyksen aikaan 8.42,4, joka jäi tuon vuoden maailmantilaston viidenneksi parhaaksi tulokseksi ja oli myös kaikkien aikojen maailmantilastossa viides. Myöhemmin samana vuonna Melbournen olympialaisissa hän karsiutui alkuerissä.


title: Ilkka Auer (juoksija)

text: Auer edusti Suomea 10 maaottelussa, joissa hän juoksi 12 kilpailua. Estejuoksun lisäksi hän juoksi maaotteluissa kahdesti 10 000 metriä ja kerran 1 500 metriä. Maaottelujuoksunsa Auer voitti vuonna 1957 Suomi–Ranska–Norja-ottelussa sekä vuonna 1958 Suomi–Ranska-ottelussa. Hän juoksi 3 000 metrin esteet myös Balkan – Pohjola -ottelussa vuonna 1957.


title: Ilkka Auer (juoksija)

text: Auerin ennätysaika 8.42,4 säilyi Suomen-ennätyksenä vuoteen 1962. Vuonna 1957 hän oli Suomen tilaston ykkönen ja maailmantilaston kuudestoista ajalla 8.52,0. Vuonna 1958 hänen tuloksensa 8.56,4 riitti Suomen tilastossa neljänteen ja maailmantilastossa 41. sijaan.


title: Ilkka Auer (juoksija)

text: Seuratasolla Auer edusti Jyväskylän Veikkoja, Mouhijärven Urheilijoita ja huippuvuosinaan Haminan Tarmoa. Hän voitti Suomen-mestaruuden maastojuoksun lyhyellä matkalla 1956 ja 3 000 metrin estejuoksussa 1957. Auerilla oli pituutta 184 senttimetriä.


title: Turvallinen alkuluku

text: Turvallinen alkuluku on alkuluku, joka on muotoa 2"p" + 1, missä "p" on myös alkuluku. (Kääntäen, alkuluku "p" on Sophie Germainin alkuluku.) Ensimmäiset turvalliset alkuluvut ovat


title: Turvallinen alkuluku

text: Turvallinen alkuluku "q" (pois lukien luku 7) on myös muotoa 6"k" − 1 tai vastaavasti "q" ≡ 5 (mod 6) — kun "p" > 3. Samankaltaisesti turvallinen alkuluku "q" (pois lukien luku 5), voidaan ilmaista muodossa 4"k" − 1 tai vastaavasti muodossa "q" ≡ 3 (mod 4) — tämä pätee sillä ("q" − 1) / 2 täytyy olla pariton luonnollinen luku. Yhdistämällä molemmat muodot huomaamme, että turvallinen alkuluku "q" > 7 tulee olla myös muotoa 12"k"−1 tai vastaavasti "q" ≡ 11 (mod 12).


title: Turvallinen alkuluku

text: Näitä alkulukuja kutsutaan "turvallisiksi" johtuen niiden kytköksistä vahvoihin alkulukuihin. Alkuluku on vahva alkuluku, jos sen arvo on suurempi kuin sitä lähinnä suuremman ja pienemmän alkuluvun keskiarvo tai toisin määriteltynä "q" on vahva alkuluku, jos molemmilla ja on suuri alkulukutekijä. Koska turvallinen alkuluku on muotoa , on luvulla luonnollisesti suuri alkulukutekijä, nimittäin "p", ja näin ollen turvallinen alkuluku "q" täyttää osan vahvan alkuluvun kriteereistä. Luvun, jossa "q" on alkulukutekijänä, tekijöihinjakoon kuluva aika erilaisilla menetelmillä laskettuna riippuu osittain luvun alkulukutekijöiden koosta. Tämä pätee esimerkiksi käytettäessä Pollard rho-, Williamsin "p" + 1 - tai Pollardin "p" - 1 -menetelmää. Tehokkaimmat kokonaislukujen tekijöihinjakoon kehitetyt menetelmät eivät kuitenkaan riipu luvun alkulukutekijöiden koosta. Tätä ominaisuutta hyödynnetään salakirjoitusmenetelmissä: esimerkiksi RSA-salausalgoritmi hyödyntää vahvoja alkulukuja.


title: Turvallinen alkuluku

text: Turvalliset alkuluvut ovat tärkeitä salakirjoitusmenetelmissä, koska niitä voidaan hyödyntää diskreetteihin logaritmeihin perustuvissa tekniikoissa kuten Diffie-Hellman-avaimenvaihtoprotokollassa.


title: Turvallinen alkuluku

text: Turvallisia alkulukuja, jotka noudattavat tiettyjä kongruensseja voidaan käyttää näennäissatunnaislukujen luomiseen Monte Carlon simulaatiossa.


title: Turvallinen alkuluku

text: Ei ole olemassa erityistä alkulukutestiä turvallisille alkuluvuille, kuten vaikkapa Fermatin alkuluvulle ja Mersennen alkuluvulle on. Pocklingtonin kriteereitä voidaan kuitenkin käyttää todistamaan, että luku 2"p"+1 on alkuluku kunhan on ensin osoitettu "p":n olevan alkuluku.


title: Turvallinen alkuluku

text: Pois lukien luku 5, ei ole olemassa Fermatin alkulukua, joka olisi myös turvallinen alkuluku. Koska Fermatin alkuluvut ovat muotoa "F" = 2 + 1, seuraa siitä, että ("F" − 1)/2 on kahden potenssi.


title: Turvallinen alkuluku

text: Pois lukien luku 7, ei ole olemassa Mersennen alkulukua, joka olisi myös turvallinen alkuluku. Tämä seuraa yllä mainitusta turvallisen alkuluvun ominaisuudesta, jonka mukaan kaikki turvalliset alkuluvut, pois lukien luku 7, ovat muotoa 6"k" − 1. Mersennen alkuluvut ovat muotoa 2 − 1, mutta 2 − 1 = 6"k" − 1 johtaisi siihen, että 2 on jaollinen luvulla 6, mikä on mahdotonta.


title: Turvallinen alkuluku

text: Ensimmäisen lajin Cunninghamin ketjun kaikki termit viimeistä lukuun ottamatta ovat Sophie Germainin alkulukuja, joten jokainen termi ketjussa ensimmäistä lukuun ottamatta on turvallinen alkuluku. Turvalliset alkuluvut, jotka päättyvät lukuun 7, eli ovat muotoa 10"n" + 7, ovat viimeisiä termejä niiden esiintyessä kyseisissä ketjuissa, sillä 2(10"n" + 7) + 1 = 20"n" + 15 on jaollinen luvulla 5 eli ei ole alkuluku.


title: Turvallinen alkuluku

text: Jos turvallinen alkuluku "q" on kongruentti luvulle 7 modulo 8, on se Mersennen luvun jakaja, ja sillä on "q":ta vastaava Sophie Germainin alkuluku eksponenttina.


title: Turvallinen alkuluku

text: Suurin löydetty turvallinen alkuluku on . Tämä turvallinen alkuluku ja sitä vastaava Sophie Germainin alkuluku löydettiin huhtikuussa 2012.


title: Itsenäisyyden aukio (Minsk)

text: Itsenäisyyden aukio (, ) on Valko-Venäjän pääkaupunki Minskin suurin aukio. Aukion pinta-ala on 7 hehtaaria ja sen alueella sijaitsee maan keskeisiä hallinnollisia, koulutuksellisia ja hengellisiä rakennuksia. Aukiolta alkaa Minskin keskeisimpiä valtaväyliin kuuluva, keskustasta koilliseen johtava Itsenäisyyden valtakatu ().


title: Itsenäisyyden aukio (Minsk)

text: Neuvostoaikana aukio kulki nimellä Leninin aukio. Tästä muistuttava Leninin patsas seisoo yhä aukiolla ja viereisellä metroasemalla on yhä vanhan aukion nimi. Vuodesta 1991 lähtien aukiota on kutsuttu virallisesti Itsenäisyyden aukioksi.


title: Itsenäisyyden aukio (Minsk)

text: Itsenäisyyden aukiota reunustaa useita valkovenäläisen yhteiskunnan ja sen pääkaupungin merkkirakennuksia. Aukiolla on myös muutamia tunnettuja veistoksia. Keskeisiä rakennuksia ovat (myötäpäivään parlamenttitalosta lähtien):


title: Itsenäisyyden aukio (Minsk)

text: Vuonna 2007 aukion alle avattiin 4-kerroksinen Stolitsa-ostoskeskus. Ostoskeskukseen valoa johdattavat lasikupolit vievät nykyään merkittävän osan erityisesti neuvostoaikana suuriin seremoniallisiin tapahtumiin käytetyn aukion katutasosta.


title: Keski-Luzon

text: Keski-Luzon (fil. "Gitnang Kalusunan") on yksi Filippiinien hallintoalueista, joka sijaitsee Luzonin saaren keskiosassa. Hallintoalueella sijaitsee maan laajin tasankoalue, jonka myötä suurin osa Filippiinien riisistä tuotetaan Keski-Luzonissa.


title: Keski-Luzon

text: Hallinnollisesti Keski-Luzon jakautuu edelleen provinsseihin Aurora, Bataan, Bulacan, Nueva Ecija, Pampanga, Tarlac, Zambales ja kaupunkeihin Angeles, Cabanatua, Olongabo. Koko hallintoalueen asukasluku on 10 137 737 (vuonna 2010) ja sen kokonaispinta-ala on 21 543 neliökilometriä.


title: Itä-Visayas

text: Itä-Visayas (fil. "Silangang Kabisayaan") on Filippiinien hallintoalue, joka kattaa nimensä mukaisesti Visayasin saariston itäosan. Hallintoalueen pääsaaret ovat Leyte ja Samar. Itä-Visayas muodostuu Biliranin, Leyten, Etelä-Leyten, Itä-Samarin, Pohjois-Samarin ja Samarin provinsseista sekä Taclobanin kaupungista. Itä-Visayasin asukasluku oli 4 101 322 vuonna 2010 ja sen kokonaispinta-ala on 21 562 neliökilometriä.


title: Jakson 7 alkuaine

text:
Jakson 7 alkuaine on alkuaine, joka sijaitsee jaksollisen järjestelmän seitsemännessä jaksossa. Seitsemäs jakso sisältää 32 alkuainetta, alkaen frankiumista ja päättyen oganessoniin. Tämän jakson alkuaineiden järjestysluvut ovat välillä 87–118.
Se on samalla järjestelmän viimeinen jakso, johon kuuluvia alkuaineita toistaiseksi tunnetaan.


title: Jakson 7 alkuaine

text: Seitsemännen jakson alkuaineista yhdelläkään ei ole vakaata isotooppia, vaan ne kaikki ovat radioaktiivisia. Uraani-isotooppien U ja U sekä toriumisotoopin Th puoliintumisajat ovat kuitenkin useita miljardeja vuosia, minkä vuoksi maapallolla yhä esiintyy sen muodostuessa jo ollutta uraania ja toriumia. Eräitä muitakin tämän jakson alkuaineita esiintyy luonnossa pieniä määriä pääasiassa uraanin ja toriumin hajoamistuotteina eli niistä alkavien hajoamissarjojen välijäseninä.


title: Jakson 7 alkuaine

text: Uraania raskaammista alkuaineista eli transuraaneista useimpia ei luonnossa esiinny lainkaan, ainoastaan keinotekoisesti ydinreaktioiden avulla valmistettuna. Neptuniumia ja plutoniumia on kuitenkin löydetty hyvin pieniä määriä eräistä uraanimalmeista, joissa niitä syntyy uraanin absorboidessa neutroneja.


title: Jakson 7 alkuaine

text: Seitsemännen jakson loppupään alkuaineista monia on keinotekoisestikin voitu valmistaa vain niin pieniä määriä, ettei niiden kemiallisia ominaisuuksia ole juuri voitu tutkia. Useimmat tämän jakson alkuaineista ovat metalleja. Sijaintinsa perusteella jaksollisessa järjestelmässä odottaisi tennessiinin olevan halogeeni ja oganessonin jalokaasu. On kuitenkin päätelty, että suhteellisuusteoreettisten ilmiöiden vuoksi tennessiini saattaa olla eräiltä ominaisuuksiltaan metallimainen, ja eräiden laskelmien mukaan oganesson saattaa olla kiinteä aine.


title: Jakson 7 alkuaine

text: Yhdelläkään tämän jakson alkuaineella ei tiettävästi ole mitään biologista tehtävää.


title: Jakson 7 alkuaine

text: Seitsemännen jakson alkuaineista kauimmin tunnettu on uraani. Se tunnettiin jo 1700-luvun lopulla. Torium löydettiin 1800-luvun alussa, radium aivan saman vuosisadan lopussa. Muut on löydetty tai valmistettu vasta 1900- ja 2000-luvuilla.


title: Jakson 7 alkuaine

text: (*) Poikkeus Madelungin säännöstä


title: Improvisaatioryhmä VSOP

text: Improvisaatioteatteri VSOP on suomalainen ammattiteatteriryhmä, joka keskittyy improvisaatioon.


title: Improvisaatioryhmä VSOP

text: Improvisaatioteatteri VSOP perustettiin vuonna 2008 Riihimäellä, ja ryhmä on toiminut ammattiteatterina siitä lähtien. VSOP tekee perinteistä lyhyen muodon (short form) improvisaatioteatteria, jota on nähty televisiossa muun muassa ohjelmissa "Vedetään hatusta" ja "Nyhjää tyhjästä". VSOP esittää myös pitkää (long form) ja luo omia erikoisuuksiaan säännöllisesti.


title: Improvisaatioryhmä VSOP

text: VSOP erikoistuu myös yhdysvaltalaisilta The Second City- ja Upright Citizens Brigade (UCB) -teattereilta lähtöisin olevaan Harold-improvisaatiotekniikkaan. Improvisaatioteatteri VSOP on esiintynyt kutsuttuna neljästi UCB:n vuosittaisilla Del_Close Marathon -improvisaatiofestivaaleilla. VSOP-ryhmää kuvattiin myös kahteen amerikkalaiseen dokumenttielokuvaan vuonna 2013. Nämä ilmestyvät pari vuoden sisällä. Elokuvissa nähdään myös tunnettuja improvisoija ja näyttelijöitä, kuten Amy Poehler, Matt Walsh ja Bobby Moynihan.


title: Keski-Visayas

text: Keski-Visayas (fil. "Gitnang Kabisayaan") on Filippiinien hallintoalue, joka koostuu nimensä mukaisesti Visayasin saariston keskiosasta. Hallintoalueen pääsaaret ovat Bohol, Cebu ja Negros.


title: Keski-Visayas

text: Keski-Visayas jakautuu hallinnollisesti neljään provinssiin, Bohol, Cebu, Negros Oriental, Siquijor, ja kolmeen kaupunkiin Cebu, Lapu-Lapu, Mandaue. Alueen hallinto on keskitetty Cebuun. Koko hallintoalueen asukasluku on 6 800 180 (vuonna 2010) ja sen kokonaispinta-ala on 15 875 neliökilometriä.


title: Pilvilinna (albumi)

text: Pilvilinna on tuottaja DJ Polarsoulin 23. elokuuta 2013 julkaistu tuottajalevy. Albumi julkaistiin Monsp Recordsin kautta CD:nä ja vinyylinä, ja sen kappaleista "Mortteli" ja "Ei kompromisseja" on julkaistu musiikkivideot. "Pilvilinna" nousi parhaimmillaan neljännelle sijalle Suomen virallisella albumilistalla.


title: Kultakerttuli

text: Kultakerttuli ("Vermivora cyanoptera") on kerttulien heimoon kuuluva varpuslintu.


title: Kultakerttuli

text: Kultakerttulia tavataan pesivänä Kanadan kaakkoisosissa ja Yhdysvalloissa sekä talvehtivana Väli-Amerikassa. Sen populaatio on hyvin suuri, mutta sen kannankehitys on laskeva. Lajin ei kuitenkaan uskota olevan vaarassa, ja se on luokiteltu elinvoimaiseksi.


title: Kultakerttuli

text: Euroopassa kultakerttuli on vuoden 2009 loppuun mennessä tavattu vain kerran Irlannissa lokakuussa 2000.


title: Viherkerttuli

text: Viherkerttuli ("Leiothlypis celata") on kerttulien heimoon kuuluva varpuslintu.


title: Viherkerttuli

text: Viherkerttulia tavataan laajalla alueella Alaskassa, Kanadassa, Yhdysvaltain länsiosissa ja Meksikon pohjoisosissa sekä talvehtivana etelämpänä Yhdysvalloissa ja Väli-Amerikassa. Sen populaatio on hyvin suuri ja sen kannankehitys on nouseva. Laji on luokiteltu elinvoimaiseksi.


title: Harmaapääkerttuli

text: Harmaapääkerttuli ("Leiothlypis ruficapilla") on kerttulien heimoon kuuluva varpuslintu.


title: Harmaapääkerttuli

text: Harmaapääkerttulia tavataan pesivänä Kanadan eteläosissa ja Yhdysvaltain koillis- ja länsiosissa sekä talvehtivana Yhdysvaltain lounaisrannikolla ja Väli-Amerikassa. Lajin populaatio on hyvin suuri ja sen kannankehitys on nouseva. Se on luokiteltu elinvoimaiseksi.


title: Oldboy (vuoden 2013 elokuva)

text:
Oldboy on vuonna 2013 ensi-iltansa saanut yhdysvaltalainen jännityselokuva. Se on uudelleenfilmatisointi vuoden 2003 samannimisestä eteläkorealaisesta elokuvasta.
Elokuvan pääosissa ovat Josh Brolin, Elizabeth Olsen ja Sharlto Copley. Elokuvan kuvaukset alkoivat vuoden 2012 lokakuussa ja se sai ensi iltansa 27. marraskuuta 2013.


title: Oldboy (vuoden 2013 elokuva)

text: Joe Doucett, mainontajohtaja kidnapataan ja häntä pidetään vankina eristyssellissä kaksikymmentä vuotta. Kun hänet yhtäkkiä vapautetaan, hän lähtee tehtävälle löytääkseen henkilön, joka vangitsi hänet, myöhemmin huomatakseen, että hänen elämänsä on yhä salaliiton ja piinauksen alaisuudessa.


title: Tuijakerttuli

text: Tuijakerttuli ("Leiothlypis virginiae") on kerttulien heimoon kuuluva varpuslintu.


title: Tuijakerttuli

text: Tuijakerttulia tavataan pesivänä Yhdysvaltain länsiosissa ja talvehtivana Meksikossa. Sen populaatio on hyvin suuri, mutta sen kannankehitys on laskeva. Lajin ei kuitenkaan uskota olevan vaarassa, ja se on luokiteltu elinvoimaiseksi.


title: Ulkomaalaisten rikollisuus Suomessa

text: Ulkomaalaisten tekemien rikosten määrä on lisääntynyt Suomessa 2000-luvulla. Tämä artikkeli kertoo tuosta rikollisuudesta tilastojen valossa.


title: Ulkomaalaisten rikollisuus Suomessa

text: Suomi oli pitkään maastamuuttomaa, josta lähdettiin muualle työn perässä. 1980-luvulta alkaen maahanmuutto alkoi painottua perheen yhdistämisestä tai pakolaisuudesta johtuviin syihin työperusteisen muuton sijaan. 1990-luvulla Suomeen muutti vuosittain keskimäärin noin 13 000 henkeä. Maahanmuuttajien määrä alkoi kasvaa 2000-luvulle tultaessa, ja parin viime vuoden aikana Suomeen on muuttanut noin 30 000 henkeä vuosittain.


title: Ulkomaalaisten rikollisuus Suomessa

text: Maahanmuuton vähäisyyden vuoksi ulkomaalaisten osuus väestöstä on kasvanut hitaasti. Suomessa oli vuonna 2014 ulkomaalaisia (ulkomaan kansalaisia) noin 219 700, mikä on 4 prosenttia koko Suomen väestöstä. Ulkomaalaisten määrän kasvusta huolimatta Suomessa asuu muihin läntisen Euroopan maihin verrattuna vähiten ulkomaalaisia. Ulkomaalaiset ovat keskittyneet suurimpiin kaupunkeihin. Suomen kymmenessä suurimmassa kaupungissa asuu lähes 65 prosenttia kaikista Suomessa asuvista ulkomaalaisista. Eniten ulkomaalaisia asuu Helsingissä, jonka väestöstä 8,4 prosenttia oli ulkomaalaisia vuonna 2012.


title: Ulkomaalaisten rikollisuus Suomessa

text: Kieltolakia (1919–1932) rikottiin Suomessa yleisesti. Suuri osa alkoholista salakuljettiin Virosta tai kauempaa Euroopasta, kuten Puolasta tai Saksasta Viron kautta. Salakuljettajat olivat yleensä suomalaisia, saksalaisia, ruotsalaisia tai virolaisia.


title: Ulkomaalaisten rikollisuus Suomessa

text: Myöhemmin 1990-luvulla itsenäistyneestä Virosta kehittyi Suomeen tuotavien huumausaineiden pääasiallinen kauttakulkumaa. Huumekauppaa ovat hoitaneet virolaiset ja suomalaiset rikolliset yhdessä. Suomen valtion alueella tapahtuvia rikoksia, joissa rikollinen ei ole Suomen kansalainen, on Euroopan unioniin liittymisen 1995 ja vapaan liikkuvuuden sallimisen jälkeen alkanut tapahtua aiempaa enemmän. Myös Suomen vankiloissa yhä suurempi osuus vangeista on ulkomaalaisia. Esimerkiksi Vantaan vankilassa yli puolet vangeista on ulkomaalaisia ja Jokelan vankilassa noin kolmasosa.


title: Ulkomaalaisten rikollisuus Suomessa

text: Vuodesta 2002 ulkomaalaisten tekemien rikosten määrä (2,8 %) on lisääntynyt vuoteen 2014, jolloin se oli 6,2 %. Vuonna 2009 vastaava luku oli 9,1 %. Vuonna 2002 ulkomaalaisten osuus koko väestöstä oli 2 % ja vuonna 2014 se oli 4 %.


title: Ulkomaalaisten rikollisuus Suomessa

text: Tilastokeskus on vuodesta 2010 julkaissut tilastoja poliisin selvittämistä rikoksista, joista käy ilmi rikoksen tekijän kansalaisuus ja myös se, asuuko rikoksentekijä Suomessa.


title: Ulkomaalaisten rikollisuus Suomessa

text: Vuosina 2010–2012 väkimäärään suhteutettuna maahanmuuttajat olivat epäiltyinä muista rikoksista kuin liikennerikoksista ja -rikkomuksista alle 1,7 kertaa useammin kuin suomalaiset; 15–24-vuotiaat maahanmuuttajat 1,7-kertaa useammin; 25–39-vuotiaat vähän suomalaisia harvemmin ja tätä vanhemmat vähän useammin.


title: Ulkomaalaisten rikollisuus Suomessa

text: Vuonna 2014 tilastoitiin Suomessa oikeudessa tuomittuja, rangaistusmääräyksiä ja rikesakkoja saaneita yhteensä 482 699. Näistä suomalaistaustaisia oli 435 780 ja ulkomaalaistaustaisia 6,2 % (30 076, joista Suomessa syntyneitä 1 155).


title: Ulkomaalaisten rikollisuus Suomessa

text: Vuonna 2015 ulkomaan kansalaisten osuus kaikista rikoslakirikoksista epäillyistä kasvoi kaikkiaan 2,7 prosenttia verrattuna edellisvuoteen. Vuonna 2015 poliisin mukaan yli puolet ulkomaan kansalaisiin kohdistuvista rikosepäilyistä kohdistuu sellaisiin ulkomaan kansalaisiin, jotka eivät asu Suomessa vaan oleskelevat täällä tilapäisesti.


title: Ulkomaalaisten rikollisuus Suomessa

text: Vuonna 2015 Yleisradio uutisoi, että asuntomurroista valtaosa on ulkomaalaisten rikollisten tekemiä. Arvioiden mukaan yli puolet, jopa 90 % asuntomurroista, oli ulkomaalaisten tekemiä. Asuntomurtoja tehtiin sarjoissa ja poistuttiin nopeasti maasta kiinnijäännin välttämiseksi.


title: Ulkomaalaisten rikollisuus Suomessa

text: Vuoden 2016 alkukesällä alkanut ja syksyllä selvästi voimistunut laittomien lääkeaineiden, kuten Rivotrilin, katukauppa Helsingin Rautatientorilla, Kalliossa ja Itäkeskuksessa on lisääntynyt ja tullut näkyväksi osaksi katukuvaa. Poliisin mukaan katukauppa on riistäytynyt täysin käsistä. Yleisradion tietojen mukaan poliisin epäilyt kohdistuvat Romanian kansalaisiin. On esitetty epäilyjä, että myyntiä tekisivät "Iso numero" -lehden myyjät, jotka ovat Romanian ja Bulgarian romaneja. Lehteä kustantaa Kultti ry, ja lehdet päätyvät myyjille Hirundo-päiväkeskuksen kautta, joka toimii Helsingin Diakonissalaitoksen alaisuudessa. Keskuksen toiminta on suunnattu Suomeen tuleville romaneille. Helsingin Diakonissalaitos ilmoittaa, että lääkekauppiaat ovat hiljattain maahantullutta ryhmää, joka ei asioi Hirundo-päiväkeskuksen tai Diakonissalaitoksen kanssa. Lehden kustantaja sanoo, että pillerikauppiaat eivät ole heidän lehtensä myyjiä, lehtikauppaa käytetään hämäystarkoituksessa hyväksi.


title: Ulkomaalaisten rikollisuus Suomessa

text: Kesällä 2017 poliisi teki asian johdosta kiinniottoja ja vangitsemisia sekä käynnisti esitutkinnan. Helsingin poliisi takavarikoi isoja eriä Rivotrilia. Myyntimäärät moninkertaistuivat lyhyessä ajassa, ja kesällä 2017 erät käsittivät jo satoja tuhansista pillereitä.


title: Ulkomaalaisten rikollisuus Suomessa

text: Vuonna 2016 Suomen vankiloissa oli 16 % ulkomaalaisia. Luku on 56 % suurempi kuin vuonna 2006. Vuonna 2011 kaikista vankiloiden ulkomaalaisista 27 % oli Viron kansalaisia, 13 % Romanian kansalaisia, 10 % Venäjän kansalaisia ja 6 % Liettuan kansalaisia. Ulkomaalaisista tutkintavangeista 27 % oli Viron kansalaisia ja 21 % Romanian kansalaisia.


title: Ulkomaalaisten rikollisuus Suomessa

text: Poliisille ilmoitettiin vuonna 2015 hieman yli tuhat raiskausta. Niistä 20 tapauksessa epäiltynä on ollut turvapaikanhakija, joita saapui Suomeen vuonna 2015 ennätysmäiset 32 476. Raiskausrikoksissa ulkomaan kansalaisten epäiltyjen osuus kasvoi lähes 20 prosenttia verrattaessa vuosia 2014 ja 2015.


title: Ulkomaalaisten rikollisuus Suomessa

text: Tilastoja voidaan myös tarkastella väestörakenteen pohjalta. Kun poliisille vuonna 2015 ilmoitettuja tapauksia vertaa suomalaisten yli 15-vuotiaiden miesten määrään ja yli 15-vuotiaiden turvapaikanhakijamiesten määrään, raiskauksia on tehty molemmissa ryhmissä suunnilleen saman verran. Suomalaisia yli 15-vuotiaita miehiä on kuitenkin huomattavasti enemmän kuin yli 15-vuotiaita turvapaikkaa hakeneita miehiä.


title: Ulkomaalaisten rikollisuus Suomessa

text: Yleisradion vuonna 2016 suorittaman selvityksen mukaan kaikista poliisin tiedossa olevista seksuaalirikosepäilyistä turvapaikanhakijoiden osuus on 7–8 prosenttia ja kaikkien ulkomaalaisten osuus on 24 prosenttia.


title: Ulkomaalaisten rikollisuus Suomessa

text: Vuoden 2015 tammi–kesäkuussa Suomessa tehtiin 1 446 seksuaalirikosta, joista 1 146 tapauksessa epäillyn kansallisuus tiedettiin. 154 tapauksessa epäilty oli ulkomaalainen.


title: Ulkomaalaisten rikollisuus Suomessa

text: Vuoden 2016 tammi–kesäkuussa Suomessa tehtiin 1 625 seksuaalirikosta, joista 1 219 tapauksessa epäillyn kansallisuus tiedettiin. 317 tapauksessa epäilty oli ulkomaalainen.


title: Ulkomaalaisten rikollisuus Suomessa

text: Vuoden 2017 tammi–kesäkuussa Suomessa tehtiin 1 607 seksuaalirikosta, joista 1 146 tapauksessa epäillyn kansallisuus tiedettiin. 283 tapauksessa epäilty oli ulkomaalainen.


title: Ulkomaalaisten rikollisuus Suomessa

text: Vuonna 2014 raiskausrikoksista epäiltyjä ulkomaalaisia oli koko vuonna runsas 180.


title: Ulkomaalaisten rikollisuus Suomessa

text: Vuonna 2015 tammi–kesäkuun seksuaalirikoksista raiskauksia oli 486. Niistä 409 tapauksessa epäillyn kansallisuus tiedettiin. 79 tapauksessa epäilty oli ulkomaalainen.


title: Ulkomaalaisten rikollisuus Suomessa

text: Vuonna 2016 tammi–kesäkuun seksuaalirikoksista raiskauksia oli 510. Niistä 424 tapauksessa epäillyn kansallisuus tiedettiin. 110 tapauksessa epäilty oli ulkomaalainen.


title: Ulkomaalaisten rikollisuus Suomessa

text: Vuonna 2017 tammi–kesäkuun seksuaalirikoksista raiskauksia oli 626. Niistä 490 tapauksessa epäillyn kansallisuus tiedettiin. 113 tapauksessa epäilty oli ulkomaalainen.


title: Ulkomaalaisten rikollisuus Suomessa

text: Seksuaalirikosten määrä on laskenut, mutta ulkomaalaisten osuus epäillyistä on kasvanut vuosina 2015–2017.


title: Tammikerttuli

text: Tammikerttuli ("Leiothlypis crissalis") on kerttulien heimoon kuuluva varpuslintu.


title: Tammikerttuli

text: Tammikerttulia tavataan Meksikossa ja Texasin lounaisosissa. Laji on melko yleinen, mutta paikallinen. Vuonna 2008 se luokiteltiin silmälläpidettäväksi, mutta uusimmassa uhanalaisuusluokituksessa se on luokiteltu elinvoimaiseksi, koska se ei enää ole vähenemässä nopeasti.


title: Tammikerttuli

text: Tammikerttuli elää tammimetsissä ja tammi-mänty- sekä mänty-kataja-sekametsissä 1 500–3 000 metrin korkeudella merenpinnasta.


title: Rusoperäkerttuli

text: Rusoperäkerttuli ("Leiothlypis luciae") on kerttulien heimoon kuuluva varpuslintu.


title: Rusoperäkerttuli

text: Rusoperäkerttulia tavataan pesivänä Yhdysvaltain lounaisosissa ja Meksikon pohjoisosissa sekä talvehtivana etelämpänä Meksikossa. Sen populaatio on hyvin suuri ja kannankehitys vakaa. Laji on luokiteltu einvoimaiseksi.


title: Warren Barguil

text: Warren Barguil (s. 28. lokakuuta 1991 Hennebont, Bretagne) on ranskalainen maantiepyöräilijä. Hän aloitti ammattilaisuransa Argos-Shimano-tallissa 2013, ja edusti joukkuetta, nimeltään sittemmin Team Sunweb, vuoteen 2017. Kaudesta 2018 alkaen hän ajaa Fortuneo-Samsic -tallissa.


title: Warren Barguil

text: Barguil voitti Tour de l'Avenir -etappikilpailun 2012. Espanjan ympäriajossa 2013 hän voitti Castelldefelsiin päättyneen 13. etapin karattuaan kärkiryhmästä noin kilometri ennen maalia. Hän voitti myös Aramón Formigaliin päättyneen 16. etapin kukistettuaan loppukirissä Rigoberto Uranin. Ranskan ympäriajossa 2017 hän voitti Foix'han päättyneen, Ranskan kansallispäivänä ajetun 13. etapin oltuaan irtiottoryhmän paras ennen Nairo Quintanaa ja Alberto Contadoria. Hän voitti myös Izoardin nousuun päättyneen 18. etapin 20 sekunnin erolla Darwin Atapumaan. Hän voitti myös mäkikirikilpailun.


title: Warren Barguil

text: Lähteet: Cyclingbase, Cycling Archives, ProCyclingStats


title: Wodzisław Śląski

text: Wodzisław Śląski (, , ) on kaupunki Sleesiassa, Etelä-Puolassa, lähellä Tšekin tasavallan rajaa. Sieltä on Krakovaan noin 100 ja Varsovaan 290 kilometriä. Vuonna 2011 Wodzisławissa oli 49 353 asukasta. Se on Wodzisławin läänin pääkaupunki.


title: Wodzisław Śląski

text: Toisen maailmansodan jälkeen hiilikaivokset ovat nousseet merkittäväksi vaurauden lähteeksi. Wodzisławin työttömyystilanne on parempi kuin Puolassa keskimäärin.


title: Yrjö Salo

text: Yrjö Salo (s. 16. syyskuuta 1914 Helsinki) on suomalainen lasten- ja nuortenkirjailija. Hän käytti myös nimimerkkiä "Lapio".


title: Yrjö Salo

text: Nimimerkillä "Lapio":


title: Frej Fernström

text: Otto Frej Fernström (s. 1. marraskuuta 1914 Kankaanpää) on suomalainen pappi ja ruotsin kielellä kirjoittanut kirjailija.


title: Frej Fernström

text: Fernströmin vanhemmat olivat apteekkari Otto Fredrik Fernström ja Aina Matilda Lassfolk. Hän pääsi ylioppilaaksi 1935 ja valmistui teologian kandidaatiksi 1939. Fernström suoritti pastoraalitutkinnon 1944 ja hän toimi sitten apulaispappina Helsingin pohjoisessa ruotsalaisessa seurakunnassa.


title: Ethel Karlsson

text: Ethel Mathilda Karlsson (17. lokakuuta 1914 Lemland – 1994) oli suomalainen ruotsin kielellä kirjoittanut runoilija.


title: Östermalmin kauppahalli

text: Östermalmin kauppahalli ("Östermalms Saluhall", "Östermalmshallen") on kauppahalli Tukholman Östermalmilla Östermalmstorgin laidalla. Se on rakennettu 1885–1889 ja sen on suunnitellut arkkitehti Isak Gustaf Clason. Tuotevalikoima kauppahallissa on laaja ja siellä on myytävänä monenlaisia ylellisiä ruokia. Osa myyjistä on kuninkaallisia hovihankkijoita.


title: Oulangan tutkimusasema

text: Oulangan tutkimusasema on Oulangan kansallispuistossa Kuusamossa yhdystie 8693:n varrella ja Oulankajoen rannalla sijaitseva Oulun yliopiston alueyksikkö, joka toimii yliopiston alaisuudessa. Tutkimusasemalta on noin kilometri Karhunkierroksen vaellusreitillä olevalle Kiutakönkäälle ja Oulangan luontokeskus sijaitsee asemaa vastapäätä Oulankajoen toisella puolen.


title: Oulangan tutkimusasema

text: Tutkimusasema perustettiin 1966 lähinnä bio- ja geotieteiden tutkimusta ja opetusta varten, mutta sen käyttö on laajentunut yliopiston monitieteelliseksi alueyksiköksi. Asemalla työskentelee ja vierailee tutkijoita, opettajia ja opiskelijoita ja siellä järjestetään kurssien ja seminaarien lisäksi muitakin tapahtumia. Alueyksikkönä aseman hankkeet liittyvät muun muassa luontoon, luonnonvaroihin ja matkailuun ja sillä on kaksi kummikoulua, Käylän ala-aste ja Torangin yläaste.


title: Oulangan tutkimusasema

text: Tutkimusasemalla tehdystä työstä on julkaistu vuodesta 1978 lähtien vuosittain omaa "Oulanka Reports" -sarjaa, samoin kuin tieteellisiä artikkeleita, opinnäytteitä ja oppikirjoja.


title: Oulangan tutkimusasema

text: Aseman tilat käsittävät muun muassa seuraavat:


title: Oulangan tutkimusasema

text: Tutkimusasemalla on johtaja (vuonna 2013 vs. asemanjohtaja, erikoistutkija Riku Paavola), laboratoriomestari, kenttämestari ja toimistosihteeri, samoin kuin aseman majoitus- ja muista palveluista sekä huollosta vastaavia henkilöitä. Yleisölle tutkimusasema on avoin milloin tutkimus- ja opetuskäyttö sen sallii, mutta esimerkiksi koululaisryhmiä siellä vierailee säännöllisesti.


title: Kari Ovaska

text: Tapio Kari Kustaa Ovaska (5. maaliskuuta 1945 Isojoki – 15. kesäkuuta 1995) oli suomalainen kuvanveistäjä.


title: Kari Ovaska

text: Kari Ovaska kävi Taideakatemian koulun vuosina 1969–1973 ja debytoi kuvataiteilijana 1969.


title: Kari Ovaska

text: Suomessa pidettyjen lukuisten näyttelyjen ohella Ovaskan töitä on ollut esillä Kanadassa 1971, Neuvostoliitossa ja Norjassa 1976, Italiassa 1985 sekä Ruotsissa 1977 ja 1985–1986.


title: Kari Ovaska

text: Vuodesta 1976 Ovaska opetti Helsingin suomenkielisessä työväenopistossa.


title: Kari Ovaska

text: Ovaska oli 1980-luvulla aktiivisesti mukana taidealan järjestöissä. Hän toimi Suomen Kuvanveistäjäliiton hallituksen jäsenenä ja varapuheenjohtajana, Suomen Taideakatemian edustajistossa ja hallituksessa sekä Suomen Kuvataidejärjestöjen Liiton ja Suomen Taiteilijaseuran hallituksessa. Ovaska oli myös Kuvasto ry:n hallituksen sekä Valtion kuvataidetoimikunnan jäsen ja varapuheenjohtaja.


title: Hötorgshallen

text: Hötorgshallen () on kauppahalli Tukholman Hötorgetilla. Nykyinen, David Helldénin suunnittelema halli rakennettiin vuonna 1958. Kauppahallissa on neljäkymmentä liikettä kahdessa kerroksessa ja niissä myydään ruokia ympäri maailman. Hallissa on myös suomalainen kauppa.


title: Laus-Dei Saxell

text: Laus-Dei (Lasse) Saxell (9. lokakuuta 1914 Helsinki – 1. helmikuuta 2001) oli suomalainen sotakirjailija.


title: Laus-Dei Saxell

text: Jatkosodassa Saxell oli Lentolaivue 16:n 3. lentueen päällikkönä. Hän väitti 23. joulukuuta 1999 esitetyssä TV 2:n Silminnäkijä-ohjelmassa saaneensa joulukuun alussa 1941 laivueen esikunnasta käskyn pommittaa Kižin saarella sijainneet puukirkot maan tasalle, koska venäläiset käyttivät niitä tähystys- ja tulenjohtopaikkoina. Hän jätti kuitenkin kertomansa mukaan käskyn täyttämättä ja kirkot säästyivät. Tämä Saxellin väite on kuitenkin muiden lähteiden ja todistajalausuntojen perusteella asetettu kyseenalaiseksi. Laivueen lentopäiväkirjan mukaan Saxell teki joulukuussa vain yhden tiedustelu- ja yhden purjehduslennon.


title: Laus-Dei Saxell

text: Saxell kertoi Kižin kirkkojen pommituskäskystä ensimmäisen kerran Svante J. Huhtalan toimittamassa kirjassa "Sodan moni-ilmeiset kasvot"" (Vaasa oy 1983). Vuonna 1966 ilmestyneessä omassa muistelmateoksessaan "Sotataivaan hiljaiset" hän ei siitä maininnut.


title: Laus-Dei Saxell

text: Nimellä "Laus-Dei Saxell":


title: Paul Claudel

text: Paul Claudel (6. elokuuta 1868 Villeneuve-sur-Fère, Ranska – 23. helmikuuta 1955 Pariisi, Ranska) oli ranskalainen runoilija, näytelmäkirjailija, esseisti ja diplomaatti, sekä kuvanveistäjä Camille Claudelin nuorempi veli. Hän oli myös arvostetun Ranskan akatemian jäsen huhtikuusta 1946 lähtien.


title: Paul Claudel

text: Tuleva kirjailija ja kulttuuripersoona syntyi vuonna 1868 Aisnen departementissa Koillis-Ranskassa, kolmilapsisen perheen nuorimmaiseksi. Vanhempi sisar Camille oli Paulin syntyessä 3-vuotias. 1880-luvun alkupuolella perhe muutti Pariisiin, jossa Paul Claudel suoritti loppuun opintonsa. Näihin aikoihin hän tutustui runoilija Arthur Rimbaud'n tuotantoon, erityisesti vuonna 1886 ensimmäistä kertaa julkaistuun, mutta vuosikymmen aikaisemmin kirjoitettuun proosarunokokoelmaan "Illuminations" ("Illuminaatioita", 1872–1875), josta muodostui nuorelle miehelle merkittävä vaikuttaja.


title: Paul Claudel

text: 1880-luvun lopulla Paul Claudel kirjoitti ensimmäiset näytelmänsä, mutta varsinaiseksi uraksi valikoitui diplomatia. Sijoituspaikkoina toimivat mm. Praha, Frankfurt, Hampuri, Shanghai, Rio de Janeiro, Kööpenhamina, Tokio, Washington ja Bryssel. Luomistyö jatkui kuitenkin katkeamatta kuolemaan saakka, tuloksena laaja näytelmä-, runo- ja esseetuotanto.


title: Paul Claudel

text: Nuorena katoliseen valtauskoon skeptisesti suhtautunut Claudel koki 18-vuotiaana äkillisen kääntymisen voimakkaan uskonnollisen kokemuksen seurauksena. Tämä maailmankuva säilyi hänellä loppuun asti, yhdistyen ympäröivissä kulttuuripiireissä vanhoillisen konservatiivisiksi, jopa äärioikeistolaisiksi tulkittuihin poliittisiin mielipiteisiin. Toisen maailmansodan kontekstissa etenkin kysymykset Vichyn hallituksesta ja antisemitismistä nousivat keskeisiksi. Traditionalistisista näkemyksistään huolimatta Paul Claudel tuomitsi kirjoituksissaan yksiselitteisesti natsi-Saksan toiminnan.


title: Paul Claudel

text: Toinen keskustelua aiheuttanut teema liittyy Camille Claudelin kolmikymmenvuotiseen sairaalajaksoon, vuodesta 1913 vuoteen 1943, jolloin sisar lopulta menehtyi. Sekä osa lahjakasta taiteilijaa hoitaneista lääkäreistä että tapausta myöhemmin selvittäneet tahot ovat kyseenalaistaneet suljetun psykiatrisen hoidon välttämättömyyden. Perheen kanta ratkaisi Camillen kohtalon. Sisareen syvän intohimoisesti kiintyneen, mutta hänen elämänvalintansa ongelmallisiksi kokeneen Paulin osuutta päätökseen pidetään keskeisenä.


title: Paul Claudel

text: Lisäksi ranskaksi ovat ilmestyneet mm. muistelmat (julkaistu 1954), päiväkirjat kahdessa osassa 1904–1932 & 1933–1955 (1968/1969) sekä kirjeenvaihtoa André Giden ja muiden aikalaisten kanssa.


title: Brita Gustafson

text: Brita Ysabel zu Knyphausen und zu Innhausen, o. s. "Gustafson" (14. marraskuuta 1914 Stave Gardens, British Columbia  – toukokuussa 1996 Saksa) oli suomalainen ruotsin kielellä kirjoittanut kirjailija ja kääntäjä.


title: Brita Gustafson

text: Gustafsonin vanhemmat olivat kauppias Mauritz (Morris) Gustavsson (1888–1973) ja Karin Maria Olivia Björklund (1889–1952). Brita Gustafson oli naimisissa kaksi kertaa:


title: Brita Gustafson

text: Brita Gustafson valmistui 1937 filosofian kandidaatiksi Helsingin yliopistosta. Hän toimi United Press Intemationalin kirjeenvaihtajana.


title: Brita Gustafson

text:
Nimellä "Brita Y. Gustafson":
Nimellä "Brita Gustafson-Knyphausen":
Nimellä "Brita Knyphausen":


title: Brita Gustafson

text: Nimellä "Brita Knyphausen":


title: Javed Akhtar

text: Javed Akhtar (17. tammikuuta 1945) on intialainen runoilija, sanoittaja ja elokuvakäsikirjoittaja. Hän muodosti yhdessä Salim Khanin kanssa käsikirjoittajakaksikon Salim-Javedin. He käsikirjoittivat monia suosittuja hindielokuvia 1970-luvulla ja 1980-luvun alussa, minkä jälkeen Akhtar jatkoi omillaan.


title: Javed Akhtar

text: Javed Akhtar oli naimisissa Honey Iranin kanssa ja he saivat kaksi lasta, Zoya Akhtarin ja Farhan Akhtarin. Akhtar haki avioeroa ja nai toisen urdurunoilijan Kaifi Azmin tyttären, näyttelijä Shabana Azmin.


title: TWA Flight Center

text: TWA Flight Center (myös Trans World Flight Center) on New Yorkissa John F. Kennedyn kansainvälisellä lentoasemalla sijaitseva terminaali. Vuonna 1962 valmistuneen rakennuksen suunnitteli Trans World Airlines -lentoyhtiölle suomalaissyntyinen arkkitehti Eero Saarinen. Se tunnettiin myös terminaalina numero 5 (T5).


title: TWA Flight Center

text: TWA Flight Centeriä pidetään arkkitehtonisesti yhtenä maailman merkittävimmistä lentokenttärakennuksista. Se kuuluu Yhdysvaltain viranomaisten luetteloimiin National Historic Landmark sekä National Register of Historic Places -rekistereihin, jotka sisältävät kansallisesti merkittäviä ja arvokkaita historiallisia kohteita. TWA Flight Center on tyyliltään 1940-luvulla Yhdysvalloissa kehittynyttä futuristista googie-arkkitehtuuria, jonka yhtenä merkittävimpänä edustajana sitä pidetään. Terminaalin pinta-ala on 7,1 hehtaaria ja se muistuttaa sekä pohjapiirrokseltaan että poikkileikkaukseltaan siipensä levittänyttä lintua.


title: TWA Flight Center

text: TWA Flight Center suljettiin vuonna 2001 Trans World Airlinesin fuusioiduttua American Airlines -yhtiön kanssa. Kaksi siipirakennusta purettiin 2006, niin että jäljelle jäi vain pääterminaali. Sen etupuolelle rakennettiin vuonna 2008 uusi terminaali jetBlue Airways -halpalentoyhtiölle. Vanhaa Saarisen suunnittelemaa rakennusta käytettiin uuden valmistumisen jälkeen enää vain erilaisten seremonioiden, juhlatilaisuuksien sekä näyttelyiden yhteydessä. Syyskuussa 2013 ilmoitettiin suunnitelmasta, jonka mukaan terminaaliin saneerataan muun muassa lentokenttähotelli. Entisöintityöt alkavat vuonna 2017 ja sen alkuperäinen ilme palautetaan. T5 toimii tulevan hotellin aulana.


title: Juuso Jalasmäki

text:
Juuso Mikael Jalasmäki (s. 27. huhtikuuta 1973) on suomalainen muusikko, säveltäjä, sanoittaja, sovittaja sekä tuottaja. Hän on Gotham O.D -yhtyeen kitaristi ja taustalaulaja. Hän on soittanut myös yhtyeissä Aenima, Cascade ja Sethian. Musiikin lisäksi Jalasmäki on esiintynyt teatterin lavalla lähinnä Savonlinnan teatterissa.
Singlet


title: Juuso Jalasmäki

text: Musiikkivideot


title: Saksan 4. panssaridivisioona

text: 4. panssaridivisioona () oli Saksan maavoimien panssariyhtymä toisessa maailmansodassa. Se osallistui vuonna 1939 hyökkäykseen Puolaan, keväällä 1940 Ranskan valtaukseen, ja kesällä 1941 hyökkäykseen Neuvostoliittoon. Divisioona taisteli itärintamalla pääosin liitettynä Keskustan armeijaryhmään, kunnes jäi saarroksiin Kuurinmaalle kesällä 1944. Divisioona evakuoitiin meritse, ja se jatkoi taistelua Länsi-Preussissa tammikuussa 1945. Yhtymän jäljellä olevat joukot antautuivat Neuvostoliiton joukoille sodan lopulla.


title: Saksan 4. panssaridivisioona

text: Wehrkreis XIII perusti divisioonan esikunnan 10. lokakuuta 1938 Würzburgissa. Sen alaisuuteen liitettiin aluksi Meiningeniin sijoitetun 12. kiväärirykmentin muodostama 4. kivääriprikaati ja 5. panssariprikaati, jonka muodostivat Bambergiin sijoitettu 35. ja Schweinfurtiin sijoitettu 36. panssarirykmentti. Panssariprikaatin esikunta oli Bambergissa. Lisäksi divisioonaan kuului kaksi patteristoinen 103. kenttätykistörykmentti Meiningenissä ja erilaisia divisioonajoukkoja, kuten 7. motorisoitu tiedustelu-, 79. pioneeri-, 79. viesti- ja 49. panssarintorjuntapataljoonat.


title: Saksan 4. panssaridivisioona

text:
Divisioona liitettiin elokuussa 1939 kenraali Walter von Reichenaun johtamaan Saksan 10. armeijan XVI motorisoituun armeijakuntaan, jonka mukana se osallistui syyskuussa 1939 Puolan valtaukseen. Divisioona läpäisi puolalaisjoukkojen puolustuksen ja saavutti Varsovan kahdeksassa päivässä. Divisioona menetti lähes puolet panssarivaunuistaan yrittäessään vallata kaupunkia. Lokakuussa divisioonaan liitettiin 33. kiväärirykmentti 13. motorisoidusta jalkaväkidivisioonasta ja 34. moottoripyöräpataljoona 2. jalkaväkidivisioonasta. Kummatkin liitettiin 4. kivääriprikaatiin.
Divisioona siirrettiin Saksan länsirajalle Reinin alajuoksulle vuoden 1939 lopulla. Se oli kärkenä Saksan aloittaessa hyökkäyksen Alankomaiden eteläosiin toukokuussa 1940, ja divisioona valtasi Maastrichtin rajakaupungin. Sen jälkeen divisioona työnsi 3. panssaridivisioonan tukemana Ranskan panssarijoukot Dylen itäpuolelle ja eristi Alankomaiden alueella olleet liittoutuneiden joukot. Tämän jälkeen Saksan 18. armeija puhdisti Alankomaat liittoutuneiden joukoista. 4. panssaridivisiona jatkoi kohti Dunkerqueta, läpäisi Weygand-linjan ja avusti Ranskan kukistamisessa. Divisioona kärsi taistelutoimissa vähäisiä tappioita.


title: Saksan 4. panssaridivisioona

text:
Divisioona siirrettiin Saksaan marraskuussa. Talven aikana 36. panssarirykmentti sekä jonkin verran muuta henkilöstöä siirrettiin 14. panssaridivisioonaan, joka muodostettiin 4. jalkaväkidivisioonasta. Divisioonan tykistörykmenttiin perustettiin kolmas patteristo. Tammikuussa 1941 divisioonan panssarirykmentti vastaanotti 20 uutta Panzerkampfwagen IVE -panssarivaunua (PzKpfw IVE). Divisioona siirrettiin toukokuussa Itä-Preussiin.
Operaatio Barbarossan alkaessa 22. kesäkuuta 1941 divisioona ylitti Itä-Preussin ja Neuvostoliiton rajan Keskustan armeijaryhmän joukkojen mukana. Se osallistui taisteluihin Minskissä, Homelissa, Brjanskissa, Vjazmassa sekä muissa taistelupaikoissa reitillään kohti Moskovaa. Marraskuun puolivälissä divisioonalla oli ainoastaan 50 toimintakykyistä panssarivaunua. Joulukuussa divisioona yritti saartaa Moskovan kaakkoispuolella Tulan kaupungissa olevat neuvostojoukot, mutta epäonnistui ja kärsi suuria tappioita.


title: Saksan 4. panssaridivisioona

text: Divisioona taisteli vuoteen 1944 Keskustan alueella, missä se osallistui 1942 Kirovin sektorin puolustukseen sekä vuoden vaihteessa 1942-1943 Orjolin taisteluihin. Vuonna 1943 se taisteli Kurskissa ja vuoden vaihteessa 1943-1944 Dneprin alueella sekä vuonna 1944 Babruiskissa ja Kovelissa, missä yritettiin torjua Neuvostoliiton vuoden 1944 kesähyökkäys. Divisioonan organisaatiota tarkastettiin vuosittain, ja vuonna 1944 siihen kuuluivat kaksipataljoonaiset 12. ja 13. panssarikrenatöörirykmentit, 4. tiedustelupataljoona, kaksipataljoonainen 35. panssarirykmentti, 103. panssaritykistörykmentti, 290. ilmatorjuntapatteristo sekä erilaisia divisioonajoukkoja kuten 103. kenttätäydennyspataljoona ja 84. huolto-osasto. Divisioonasta oli lakkautettu prikaatien esikunnat vuonna 1942.


title: Saksan 4. panssaridivisioona

text: Marraskuussa 1944 divisioona jäi Kuurinmaalla mottiin, mistä se evakuoitiin alkuvuodesta 1945 meritse Saksaan. Divisioona täydennettiin Danzigissa, mutta vahvuus jäi vajaaksi. Se osallistui tammikuussa 1945 Länsi-Preussin ja sodan lopulla Veikselin linjan puolustukseen. Divisioonan jäänteet jäivät 2. armeijan mukana saarroksiin Veikselin kynnäkselle, jossa ne antautuivat neuvostojoukoille toukokuussa 1945.


title: Jonas W. Karlsson

text: Jonas W. Karlsson (s. 10. toukokuuta 1987) on suomenruotsalainen tuottaja, säveltäjä ja sanoittaja. Hänet tunnetaan Elokuu-yhtyeen jäsenenä, jonka hän perusti yhdessä reggaeartisti Nopsajalan sekä rap-artisti Junon kanssa.


title: Jonas W. Karlsson

text: Karlssonin sisko Pernilla Karlsson voitti ensimmäisen Uuden Musiikin Kilpailun ja edusti Suomea Euroviisuissa vuonna 2012. Kilpailukappale När jag blundar on Jonas Karlssonin säveltämä ja sanoittama.


title: Jonas W. Karlsson

text: Karlsson on tuottanut ja tehnyt kappaleita myös muun muassa Kasmirille, Anna Abreulle, Redramalle, Pernilla Karlssonille sekä Tuulille. Hän on tuottanut Anna Abreun viimeisimmän levyn V ja ollut mukana tuottamassa Kasmirin esikoisalbumia AMK Dropout.


title: Jonas W. Karlsson

text: Karlsson on kirjoittajana Elements Musicin listoilla.


title: Pekka Aukia

text: Pekka Aukia (vuoteen 1935 Ala-Prinkkilä, s. 10. marraskuuta 1928 Seinäjoki) on Porvoossa asuva kirjailija ja entinen Mäntsälän yhteiskoulun rehtori. Koulutukseltaan hän on filosofian maisteri ja pastori.


title: Pekka Aukia

text: Aukia toimi oppikoulujen opettajana ja rehtorina eri puolilla Suomea sekä papin tehtävissä Ruotsissa, Yhdysvalloissa ja Kanadassa. Hän on työskennellyt uskonnon ja psykologian vanhempana lehtorina Kauhajoen, Helsingin Käpylän, Raahen, Orimattilan ja Mäntsälän oppikouluissa 1954–1962. Sen jälkeen hän toimi yli 20 vuotta Mäntsälän oppikoulun rehtorina. Aukia tunnettiin opettaja- ja rehtorivuosinaan aktiivisena keskustelijana, kirjoittajana ja työryhmien jäsenenä peruskoulu-uudistuskysymyksissä 1960–1970-luvuilla. Hän oli vaikuttamassa muun muassa kesälukioiden perustamiseen.


title: Pekka Aukia

text:
Aukian kirjoitusharrastus alkoi jo teini-iässä, jolloin hän avusti seinäjokelaista Etelä-Pohjanmaa-lehteä ja toimitti maakunnallista teinilehteä Kytöä 1946–1948. Vuosina 1951-53 hän toimi valtakunnallisen Teinilehden toimittajana. Työuransa varrella Aukia on kirjoittanut kolumneja asuinmaakuntiensa lehtiin sekä Suomenmaahan ja Kodin Kuvalehteen.
1990-luvun puolivälistä alkaen hän on kirjoittanut yli 250 kolumnia Pohjalaiseen ja Ilkkaan.


title: Pekka Aukia

text: Aukia on ollut mukana monien järjestöjen toiminnassa sekä Mäntsälän kunnanvaltuustossa ja Mäntsälän seurakunnan hallintoelimissä.


title: Pekka Aukia

text: Aukialla on viisi lasta kolmesta avioliitosta. Heihin kuuluvat kirjailija Kirsti Manninen sekä säveltäjä ja näytelmäkirjailija Jussi-Pekka Aukia.


title: Saksan 5. panssaridivisioona

text: 5. panssaridivisioona () oli Saksan maavoimienn panssariyhtymä toisessa maailmansodassa. Se osallistui vuonna 1939 hyökkäykseen Puolaan, keväällä 1940 Ranskan valtaukseen, ja huhtikuusta toukokuuhun 1941 Balkanin sotaretkeen ja heinäkuusta alkaen operaatio Barbarossaan. Divisioona taisteli itärintamalla pääosin liitettynä Keskustan armeijaryhmään, kunnes jäi saarroksiin Kuurinmaalle kesällä 1944. Divisioona evakuoitiin meritse, mutta sitä ei keretty saattamaan päätökseen ennen sodan päättymistä. Pääosa yhtymän joukoista antautui länsiliittoutuneille ja evakuoimatta jääneet puna-armeijalle.


title: Saksan 5. panssaridivisioona

text: Wehrkreis VIII perusti divisioonan 24. marraskuuta 1938 Oppelnissa (nyk. Opole). Sen henkilöstö oli pääosin Sleesiasta ja sudeettisaksalaisia. Siihen kuului perustettaessa jalkaväkirykmentit 13 ja 14 sekä panssarirykmenttien 15 ja 31 muodostama 8. panssariprikaati. Lisäksi siihen kuului kaksipatteristoinen panssaritykistörykmentti 116, 8. motorisoitu tiedustelupataljoona, 53. panssarintorjuntapataljoona, 77. panssariviestipataljoona, 89. panssaripioneeripataljoona sekä divisioonajoukkoja.


title: Saksan 5. panssaridivisioona

text: Liikekannallepanossa 18. elokuuta 1939 divisioonaan perustettiin 5. kivääriprikaati, joka johti 13. ja 14. kiväärirykmenttiä marraskuuhun 1942.


title: Saksan 5. panssaridivisioona

text: Divisioona osallistui Puolan valtaukseen osana Etelän armeijaryhmään kuulunutta 14. armeijan VIII armeijakuntaa. Divisioona eteni Katowicen eteläpuolelta aina Radomiin, jossa se joutui taisteluun 1. ja 3. kevyen divisioonan kanssa puolustavia puolalaisia joukkoja vastaan. Etenemisen alussa divisioona murskasi 1. syyskuuta 1939 Puolan 55. ja 6. jalkaväkidivisioonien vastarinnan. Operaation päätyttyä divisioona siirrettiin joulukuussa armeijaryhmä B:n reserviksi. 15. panssarirykmentti luovutettiin 4. syyskuuta 1940 perustettavalle 11. panssaridivisioonalle. Saman aikaisesti 116. panssaritykistörykmenttiin liitettiin kolmanneksi patteristoksi 48. tykistörykmentin toinen patteristo.


title: Saksan 5. panssaridivisioona

text: Divisioona siirrettiin alkuvuodesta 1940 Eifelin alueelle ja kesäkuussa se liitettiin Kleistin ryhmän XV armeijakuntaan. Ranskan valtauksessa divisioona osallistui Belgian valtaukseen ja Lillen ympäristön puhdistukseen ranskalaisista joukoista. Divisioona valtasi Rouenin, jonka jälkeen se eteni lähes Espanjan rajalle ennen aselevon solmimista. Divisioona valtasi Brestin 18. kesäkuuta. Divisioona pysyi Ranskassa tammikuuhun 1941, jolloin se lähetettiin Romaniaan.


title: Saksan 5. panssaridivisioona

text: Romaniassa divisioona liitettiin 12. armeijan XIV armeijakuntaan, joka aloitti hyökkäyksen 6. huhtikuuta 1941 Jugoslaviaan ja Kreikkaan. Divisioona läpäisi Thermopylain solan edeten Thebaan ja edelleen Ateenaan, mistä hyökkäys jatkui Korintin kanavalle. Divisioona voitti Uuden-Seelannin 2. jalkaväkidivisioonan Molosissa. Huhtikuun lopussa sotatoimet Balkanilla päättyivät ja alle kuukausi siitä alkoivat Kreetan taistelut.


title: Saksan 5. panssaridivisioona

text: Divisioona luovutti panssarirykmentti 31:n 5. komppanian tukemaan Kreetan maihinnousua. Komppania laivattiin Kreetalle, jossa se ei kuitenkaan osallistunut taisteluihin. Taisteluiden päätyttyä komppania nimettiin panssariosasto Kreetaksi ja virallisesti heinäkuussa 212. panssaripataljoonan 1. komppaniaksi.


title: Saksan 5. panssaridivisioona

text:
Balkanilta divisioona siirrettiin heti sotatoimien päätyttyä Berliinin Brandenburgin alueelle lepäämään ja täydennettäväksi. Divisioonaan liitettiin 65. panssaripataljoona kolmanneksi joukkoyksiköksi. Heinäkuussa divisioona siirrettiin itärintamalle, jossa se kuului aluksi Keskustan armeijaryhmään ollen ylijohdon reservinä. Armeijaryhmän mukana se hyökkäsi aina Moskovan porteille. Tuona aikana divisioona osallistui Vjazman ja Istrian taisteluihin ollen liitettynä 4. panssariryhmän XXXXVI armeijakuntaan. Neuvostoliiton aloitettua talvihyökkäyksensä talvella 1941-1942 divisioona osallistui puolustustaisteluihin aina kevääseen 1943, jona aikana se osallistui Rzevin taisteluun ja vetäytymiseen sieltä, Vjazman, Spas-Demjanskin ja Gshatskin taisteluihin. Divisioona kärsi suuria tappioita lähellä Orelia osallistuessaan Kurskin taisteluun.
Loppuvuodesta 1943 divisioona osallistui taisteluihin Dneprin keskijuoksulla ja kesällä 1944 se osallistui neuvostojoukkojen hyökkäyksen torjuntaan vastahyökkäyksissä lähellä Bobruiskia, Kovelia ja Minskiä, joissa aiheutettiin hyökkääjälle suurehkoja tappioita. Ne eivät kuitenkaan pysäyttäneet hyökkäystä eivätkä kyenneet pelastamaan saarroksiin joutuneita 4. ja 9. armeijan joukkoja. Divisioona osallistui armeijaryhmän jäänteiden mukana vetäytymiseen läpi Valko-Venäjän ja Puolan taistellen jonkin aikaa Kuurinmaalla ennen vetäytymistään Itä-Preussiin, jossa se osallistui Königsbergin ja Pillaun taisteluihin.


title: Saksan 5. panssaridivisioona

text: Divisioona jatkoi taisteluaan huhtikuun puolivälissä eristettynä Sambian niemimaalla, kun Saksan laivasto sai määräyksen evakuoida divisioonan jäänteet meritse. Evakuointia ei kuitenkaan keretty saamaan päätökseen ennen sotatoimien päättymistä. Divisioonan joukkoja oli Pommerissa, Bornholmilla, Schleswig-Holsteinissa Saksan antautuessa. Pääosa joukoista antautui länsiliittoutuneille, vaikka Helin niemimaalla ollut osa joutuikin antautumaan neuvostojoukoille.


title: Saksan 5. panssaridivisioona

text: Divisioonan komentajina olivat:


title: Janos Honkonen

text: Janos Honkonen (s. 1975) on suomalainen kirjailija, näyttelijä, muusikko ja tekijänoikeusaktivisti. Koulutukseltaan hän on humanistisen kandidaatti ja kielitieteilijä. Ammatiltaan Honkonen on toimittaja ja tiedottaja. Hän näytteli "" -elokuvassa Sergei Fukovia ja Festerbesteriä.


title: Janos Honkonen

text: Janos Honkonen soittaa thereminiä mm. Älymystö-indieyhtyessä, sekä on vieraillut Enochian Crescent -yhtyeen NEF.VI.LIM -levyllä.


title: Janos Honkonen

text: Janos Honkosen MBnet-sivuston Net.nyt-blogissa julkaisema "Kansalaisaktivismia tekijänoikeusmunausta vastaan" -kirjoitus käynnisti Lex Karpela -tekijänoikeusmuutosta vastustavan sähköpostikampanjan, jonka silloinen kulttuuriministeri Tanja Karpela leimasi keskusjohtoiseksi masinoiduksi kampanjaksi.


title: Janos Honkonen

text: Honkonen on ottanut kantaa tekijänoikeuskysymyksiin Iron Sky -elokuvan työryhmän osana, Älymystö -yhtyeen jäsenenä sekä kirjailijana. Hän julkaisee esikoisromaaninsa Kaiken yllä etana Creative Commons -lisenssillä .The Rocket Man From The Sea


title: Brittiläinen 6. laskuvarjodivisioona

text: Brittiläinen 6. laskuvarjodivisioona oli brittiläinen sotilasyksikkö, joka taisteli toisessa maailmansodassa. Divisioona suoritti kaksi maahanlaskuoperaatiota, Normandian maihinnousussa ja Operaatio Varsityssä.


title: Brittiläinen 6. laskuvarjodivisioona

text: Divisioona perustettiin toukokuussa 1943, esikunnan ollessa täydessä määrävahvuudessa 23. syyskuuta 1943. Divisioona lakkautettiin 1948.


title: Brittiläinen 6. laskuvarjodivisioona

text: Divisioonan joukkoihin kuului pioneeri-, viesti- ja tiedusteluyksiköiden lisäksi kevyttä tykistöä, passarintorjuntayksiköitä ja kevyt ilmatorjuntapatteri. Divisioonan pääjoukko muodostui 1-3 prikaatista.


title: N-etyylianiliini

text: N-etyylianiliini (CHN) on aromaattinen amiini ja aniliinin johdannainen. Yhdistettä käytetään valmistettaessa väriaineita. N-etyylianiliinista käytetään myös nimiä "N-etyylibentsenamiini", "aniliinoetaani" ja "N-etyylifenyyliamiini".


title: N-etyylianiliini

text: N-etyylianiliini on huoneenlämpötilassa väritöntä nestettä. Yhdiste liukenee vain niukasti veteen, mutta liukenee paremmin orgaanisiin liuottimiin, kuten etanoliin, dietyylieetteriin, asetoniin ja bentseeniin, ja happoliuoksiin. Yhdiste on silmiä ja ihoa ärsyttävä. Se on myrkyllistä ja altistuksen oireita ovat ihon sinertyminen, huonovointisuus ja päänsärky. N-etyylianiliini aiheuttaa methemoglobiinin muodostumista elimistössä.


title: N-etyylianiliini

text: N-etyylianiliinia valmistetaan aniliinin ja etanolin tai dietyylieetterin välisellä reaktiolla. Katalyyttinä prosessissa käytetään tyypillisesti rikkihappoa. Sivutuotteena reaktiossa muodostuu N,N-dietyylianiliinia, joka voidaan erottaa N-etyylianiliinista tislaamalla.


title: N-etyylianiliini

text: N-etyylianiliinin tärkein käyttökohde on trifenyylimetaani-, atso- ja tiatsiiniväriaineiden valmistus. Siitä voidaan valmistaa myös hyönteismyrkkyjä tai sitä voidaan käyttää stabiloimaan räjähdysaineita.


title: Saksan 10. panssaridivisioona

text: 10. panssaridivisioona () oli Saksan maavoimienn panssariyhtymä toisessa maailmansodassa.


title: Saksan 10. panssaridivisioona

text: Divisioona perustettiin Prahassa Böömin ja Määrin protektoraatissa 1. huhtikuuta 1939 ollen todellisuudessa perustettaessa kuudes Saksan maavoimien panssaridivisioona.


title: Saksan 10. panssaridivisioona

text: Vaikka divisioonan perustaminen oli edelleen kesken syksyllä 1939 se liitettiin Puolaan hyökkäävään osastoon ollen Pohjoisen armeijaryhmän reservinä pääosan ajasta. Puolassa divisioonaan kuuluivat panssarirykmentti 8, 86. motorisoitu jalkaväkirykmentti, kenttätykistörykmentti 29:n II patteristo ja tiedustelurykmentti 8:n I pataljoona. Muodostaminen saatiin päätökseen talvella 1940, jolloin siihen kuuluivat kiväärirykmenttien 69 ja 86 muodostama 10. kivääriprikaati ja panssarirykmenttien 7 ja 8 muodostama 4. panssariprikaati sekä kenttätykistörykmentti 90. Divisioonajoukkoina olivat lisäksi tiedustelupataljoona 90, panssarintorjuntapataljoona 90, pioneeripataljoona 49, viestipataljoona 90 ja huolto-osat 90. Joulukuusta tammikuuhun 1940 divisioona oli armeijaryhmä A:han kuuluneen 16. armeijan reservinä Eifelin alueella.


title: Saksan 10. panssaridivisioona

text: Divisioona liitettiin XIX motorisoituun armeijakuntaan, jonka mukana se hyökkäsi Ranskaan. Kesäkuussa se kuului 4. armeijan XIV armeijakuntaan ja heinäkuussa 2. armeijan XXII armeijakuntaan. Marraskuussa divisioona oli osa armeijaryhmä D:n 1. armeijaa Ranskassa.


title: Saksan 10. panssaridivisioona

text: Tammikuussa 1941 divisioona oli palannut kotivaruskuntaansa. Kesäkuussa 1941 se liitettiin osaksi 2. panssariryhmää, jonka mukana se aloitti hyökkäyksen Neuvostoliittoon keskustan armeijaryhmässä. Divisioona osallistui Minskin ja Smolenskin taisteluihin ja se siirrettiin 25. elokuuta 4. panssariryhmän reserviksi täydennettäväksi. Lokakuussa divisioona osallistui ryhmän mukana Viasman ja Moskovan taisteluihin ja panssariarmeijaksi muutetun ryhmän mukana Juchnowin alueen taisteluihin alkuvuodesta 1942.


title: Saksan 10. panssaridivisioona

text: Divisioona siirrettiin toukokuussa Ranskaan armeijaryhmä D:n reserviksi. Se sijoitettiin armeijaryhmän 15. armeijaan ollen Ranskassa aina joulukuuhun, jolloin se siirrettiin Tunisiaan.


title: Saksan 10. panssaridivisioona

text: Divisioona liitettiin alkuvuodesta 1943 5. panssariarmeijan reserviksi. Toukokuussa 1943 divisioona oli edelleen Tunisiassa, jossa se antautui muiden Saksan armeijaryhmä Afrikan joukkojen mukana. Divisioona lakkautettiin virallisesti 30. kesäkuuta ja sitä ei perustettu uudelleen.


title: Saksan 10. panssaridivisioona

text: Divisioonan komentajina olivat:


title: Veikkauksen edunvälittäjien verkosto

text: Veikkausvoittovarojen edunvälittäjät (aiemmin Veikkauksen edunsaajat ja Veikkauksen edunvälittäjät) on rekisteröimätön verkosto, joka vaikuttaa suomalaisen rahapelien yksinoikeusjärjestelmän säilyttämisen ja sen mahdollistaman rahoituksen puolesta. Siihen kuuluu edustajia liikunnan, nuorisotyön, taiteen ja tieteen, sosiaali- ja terveysalan sekä hevosurheilun järjestöistä.


title: Veikkauksen edunvälittäjien verkosto

text: Veikkausvoittovarojen edunvälittäjien verkosto laajeni vuoden 2017 alusta, kun rahapeliyhtiöt yhdistyivät ja uusi Veikkaus aloitti toimintansa. Verkostoon liittyivät tässä vaiheessa entiset RAY:n ja Fintoton edunsaajat.


title: Veikkauksen edunvälittäjien verkosto

text: Veikkauksen vuosittainen tuotto on merkittävä näille edunsaajajärjestöille ja sitä kautta koko suomalaiselle yhteiskunnalle. Vuonna 2012 opetus- ja kulttuuriministeriö jakoi veikkausvoittovaroja 525,7 miljoonaa euroa.


title: Veikkauksen edunvälittäjien verkosto

text: Verkostoon kuuluvat Finland Festivals ry, Suomen Akatemia, Suomen Elokuvasäätiö, Suomen Hippos ry, Suomen Kansallisooppera ja baletti, Suomen museoliitto ry, Suomen Sinfoniaorkesterit ry, SOSTE Suomen sosiaali ja terveys ry, Suomen Teatterit ry, Tieteellisten seurain valtuuskunta, Suomen Olympiakomitea ry, Suomen Nuorisoyhteistyö – Allianssi ry, Taiteen edistämiskeskus.


title: Veikkauksen edunvälittäjien verkosto

text: Verkosto linjaa yhteisiä kannanottoja sekä järjestää yhteisiä vaikuttamisoperaatioita ja tilaisuuksia. "Veikkauksen edunvälittäjillä on myös yhteinen EU-hanke, jolla vaikutetaan Suomen rahapelimonopolin säilyttämisen puolesta Euroopan Unionissa."


title: Veikkauksen edunvälittäjien verkosto

text: Verkoston puheenjohtajana toimii Suomen museoliiton pääsihteeri Kimmo Levä ja varapuheenjohtajana Sosten pääsihteeri Vertti Kiukas. EU-hankejohtajana toimii Petri Lahesmaa."


title: Prinssi Clausin palkinto

text:
Prinssi Clausin palkinto (holl. "Prins Claus Prijs") on Hollannin ulkoministeriön jakama kulttuuri ja kehityspalkinto vuodesta 1996. Sen perusti Alankomaiden kuningattaren Beatrixin puoliso Claus von Amsberg.
Palkinto jaetaan Amsterdamin kuninkaallisessa palatsissa ja sen arvo on noin 100 000 euroa.


title: Varjo muurilla II

text: Varjo muurilla II on taiteilija Helene Schjerfbeckìn öljyvärimaalaus kankaalle vuodelta 1928. Kooltaan tämä työ on 64×51,5 cm, ja se kuuluu Ateneumin taidemuseon Ester ja Jalo Sihtolan kokoelmiin.


title: Varjo muurilla II

text: Helene Schjerfbeck maalasi Varjo muurilla II -maalauksen aikana, jolloin hän teki useita toisintoja varhemmista teoksistaan. Gösta Stenman oli kannustanut häntä tähän, ja niinpä hän vuodesta 1927 alkaen tekikin monia toisintoja aikaisemmista teoksistaan. Tämä `Varjo muurilla II -maalaus perustuu hänen Bretagnessa vuonna 1883 maalaamaansa nuoruudentyöhön. Varjo muurilla II -maalauksessa päätekijä on kuulas valo, joka ympäröi maisemaa ja vihreää penkkiä. Penkki on penkki hänen nuoruutensa Tammisaaresta. Hän kutsui paikkaa "kesähuvilakseen", ja hän tapasi levähtää tällä penkillä. Schjerfbeck turvautui toisintoa työstäessään mustavalkoiseen valokuvaan ja muistiinsa.


title: Varjo muurilla II

text: Schjerfbeck maalasi tästä samasta aiheesta myöhemmin useampiakin versioita.


title: The Long Run

text: The Long Run on yhdysvaltalaisen rockmusiikkia esittävän Eagles-yhtyeen kuudes studioalbumi. Albumi julkaistiin 24. syyskuuta 1979 ja se on ensimmäinen Eaglesin levytys, jolla yhtyeen basistina soittaa vuonna 1977 yhtyeestä eronneen Randy Meisnerin korvannut Timothy B. Schmit. "The Long Run" on myös viimeinen Eaglesin studioalbumi, jolla kitaristi Don Felder vaikuttaa. Albumi jäi Eaglesin viimeiseksi ennen vuonna 1980 tapahtunutta yhtyeen hajoamista. Yhtye teki paluun jo vuonna 1994 mutta "The Long Runia" seurannut studioalbumi oli vasta vuonna 2007 julkaistu "Long Road Out of Eden".


title: The Long Run

text: Yhtye palkittiin Grammy-palkinnolla albumin kappaleesta "Heartache Tonight", joka nousi Yhdysvalloissa "Billboard Hot 100"-singlelistan kärkipaikalle ja myi yli miljoona kappaletta pian julkaisunsa jälkeen. Albumin muita tunnettuja kappaleita ovat nimikkoraita "The Long Run" ja "I Can't Tell You Why", joista molemmat nousivat Yhdysvaltain singlelistan kärkikymmenikköön. "Billboard 200"-albumilistalla "The Long Run" ylsi kärkipaikalle.


title: Rajamäen lukio

text: Rajamäen lukio on Nurmijärven kunnassa sijaitseva toisen asteen oppilaitos, joka toimii Rajamäen yläasteen yhteydessä. Koulu on perustettu vuonna 1960 Rajamäen yhteiskouluna.


title: Seeta Aur Geeta

text: Seeta Aur Geeta (suomeksi ”Seeta ja Geeta”) on vuonna 1972 ilmestynyt intialainen hindinkielinen draamakomediaelokuva, jonka on ohjannut Ramesh Sippy ja tuottanut hänen isänsä G. P. Sippy. Elokuvan käsikirjoittivat Salim-Javed ja musiikin sävelsi R. D. Burman. Pääosia näyttelevät Hema Malini, Dharmendra ja Sanjeev Kumar.


title: Seeta Aur Geeta

text: "Seeta Aur Geeta" oli vuoden menestynein hindielokuva ja siitä tuli kulttiklassikko. Hema Malini voitti kaksoisroolistaan uransa ainoan parhaan naispääosan Filmfare Awards -palkinnon.


title: Seeta Aur Geeta

text: Elokuva kertoo kaksosista, Seetasta ja Geetasta, jotka ovat joutuneet syntyessään eroon toisistaan ja kasvaneet hyvin erilaisissa ympäristöissä. Myöhemmin kaksoset vaihtavat paikkoja.


title: Moderni koulutyttö

text: Moderni koulutyttö on taiteilija Helene Schjerfbeckìn öljyvärimaalaus kankaalle vuodelta 1928. Kooltaan maalaus on 66,5×50 cm ja se kuuluu Ateneumin taidemuseon Ester ja Jalo Sihtolan lahjoituskokoelmaan.


title: Moderni koulutyttö

text: Helene Schjerfbeck maalasi "Moderni koulutyttö" -maalauksen epäsovinnaisesti. Maalauksessa nuoren naisen eleganssius ja pidättyväinen naisellisuus on keskeistä. Siinä on katsottu olevan viitteitä ranskalaiseen Marie Laurenc´iin, ja etenkin hänen Suzanne Girodia esittävään teokseensa, jossa hän yhtenäistää värisointeja samaan tapaan. Helene Schjerfbeck viittasi itse tämän maalauksen yhteydessä Manet`n "Folies-Bergéren baari"- maalaukseen kirjeessään ystävälleen Einar Reuterille vuonna 1930.


title: Nollameridiaani

text: Nollameridiaani eli nollapituuspiiri on pituuspiiri, jonka pituusaste on määritelty nollaksi (0°). Nollameridiaani ja sille vastakkainen, 180°:n meridiaani yhdessä muodostavat maapallon yhden isoympyrän.


title: Nollameridiaani

text: Nollaleveyspiiri eli päiväntasaaja on määräytynyt maapallon pyörimisakselin suunnan perusteella. Sitä vastoin nollapituuspiiri on periaatteessa mielivaltaisesti valittavissa, ja useita eri pituuspiirejä on eri maissa ja eri aikoina käytetty nollapituuspiireinä. Vuonna 1884 tehdyn kansainvälisen sopimuksen mukaisesti sellaisena käytetään nykyisin Greenwichin pituuspiiriä.


title: Nollameridiaani

text: Nollameridiaani ja sille vastakkainen meridiaani jakavat maapallon läntiseen ja itäiseen pallonpuoliskoon.


title: Nollameridiaani

text: Pituuspiirin käsitteen kehittivät kreikkalainen Eratosthenes (noin 276–195 eaa.) Aleksandriassa ja Hipparkhos (noin 190–120 eaa.) Rhodoksella, ja myöhemmin maantieteilijä Strabon määritti sen monille kaupungeille. Kuitenkin vasta Klaudios Ptolemaios (90–168 jaa.) ensimmäisenä käytti pituuspiirejä johdonmukaisesti teoksessaan Geographia olevassa maailmankartassa.


title: Nollameridiaani

text: Ptolemaios käytti lähtökohtana Atlantissa sijaitseviksi oletettuja "Onnellisten saaria", joiden yleensä on tulkittu tarkoittavan Kanariansaaria (13–18° länteen Greenwichistä), joskin hänen kartallaan ne ovat lähempänä Kap Verden saarten todellista sijaintia (22–25° länteen Greenwichistä). Täten hänen nollapituuspiirinsä on mukavasti Afrikan läntisimmänkin kohdan (17,5° W) länsipuolella, minkä vuoksi kartassa esiintyy vain itäisiä pituuspiirejä; negatiivisia lukujahan ei tuohon aikaan vielä käytetty. Hänen nollapituuspiirinsä on suunnilleen 18° 40′ länteen Winchesteristä ja noin 20° länteen Greenwichistä.


title: Nollameridiaani

text:
Ptolemaioksen "Geographia" painettiin ensimmäisen kerran karttoineen Bolognassa vuonna 1477, ja monet varhaiset karttapallot vielä seuraavalla vuosisadalla laadittiin sen avulla. Mutta edelleen toivottiin, että olisi olemassa jokin "luonnollinen" peruste nollapituuspiirin valinnalle. Kristoffer Kolumbus ilmoitti vuonna 1493, että kompassi osoitti tarkalleen pohjoiseen jossakin Keski-Atlantilla, ja tätä seikkaa käytettiin hyväksi huomattavassa Tordesillasin sopimuksessa, jolla ratkaistiin Espanjan ja Portugalin kiistat vastikään löydetyistä maista. Sopimuksen mukainen rajalinja oli itse asiassa 370 peninkulmaa länteen Kap Verdestä. Tämän osoittaa Diogo Ribeiron kartta vuodelta 1529. São Miguelin saarta Azoreilla käytti samasta syystä lähtökohtana vielä Christopher Saxton vuonna 1594, vaikka silloin jo tiedettiin, ettei kompassin nollapoikkeaman linja kulkenut suoraan mitään pituuspiiriä pitkin.
Vuonna 1541 Mercator laati kuuluisan 41 cm:n läpimittaisen karttapallonsa ja sijoitti nollameridiaanin kulkemaan tarkalleen Kanariansaarten Fuerteventuran kautta (14° 1′ W). Hänen myöhemmissä kartoissaan nollakohtana olivat Azorit Maan magneettikenttää koskeneen hypoteesin mukaisesti. Mutta kun Abraham Ortelius laati ensimmäisen nykyaikaisen kartastonsa vuonna 1570, lähtökohtana alettiin käyttää muitakin saaria kuten Kap Verdeä. Hänen kartastossaan pituuspiirit laskettiin 0°:sta 360°:een, ei läntisestä 180°:stä itäiseen 180°:een kuten nykyisin on tapana. Samoin menettelivät merenkulkijat pitkälle 1700-luvulle saakka. Esimerkiksi Jacob Roggeveen ilmoitti vuonna 1722 lokikirjassaan Pääsiäissaaren sijaitsevan pituuspiirillä 268° 45′ (Fuertaventurasta laskettuna).
Vuonna 1634 Ranskan pääministeri, kardinaali Richelieu määräsi Kanariansaarten läntisimmän kohdan, Ferron (nyk. El Hierro, 19° 55′ länteen Pariisista), viralliseksi nollapituuspiiriksi. Kuitenkin maantieteilijä Delisle päätti pyöristää tämän tasan 20°:ksi, jolloin lähtökohtana itse asiassa oli Pariisin pituuspiiri, vaikka se olikin merkitty lukemalla 20° eikä 0°.


title: Nollameridiaani

text: 1700-luvun alussa kysymys pituusasteen tarkemmasta määrittämisestä merellä sai osakseen suurta huomiota, mikä johti siihen, että John Harrison keksi merenkulkijoiden käyttämän, riittävän tarkan kronometrin. Mutta varsinaisesti vasta tarkemmat tähtikartat, joita vuosina 1680–1719 laati Britannian kuninkaallinen astronomi John Flamsteed ja myöhemmin hänen seuraajansa Edmund Halley, tekivät merenkulkijoille mahdolliseksi määrittää pituuspiiri tarkemmin kuun sijainnin perusteella Thomas Godfreyn ja John Hadleyn keksimän oktantin avulla. Vuosien 1765 ja 1811 välillä Nevil Maskelyne julkaisi 49 laitosta Nautical Almanac-teoksesta, ja ne oli laskettu Greenwichin kuninkaallisen tähtitornin pituuspiirin mukaan. Onkin sanottu, että Maskelynen taulukot eivät ainoastaan tehneet kuuhun perustuvaa paikanmääristyä mahdolliseksi, vaan ne myös tekivät Greenwichin meridiaanista yleismaailmallisesti käytetyn nollameridiaanin. Jopa "Nautical Almanac"in ranskankielisissa käännöksissä käytettiin Maskelynen laskelmia Greenwichistä luettuna siitä huolimatta, että kaikki muut taulukot teoksessa Connaissance des Temps perustuivat Pariisin meridiaaniin.


title: Nollameridiaani

text: Myös Suomessa käytettiin Ferroa nollapituuspiirinä vielä 1800-luvun lopulla. Niinpä Suomen Valtiokalenterissa ilmoitettiin Helsingin tähtitornin sijaitsevan 42° 37,5′ itään Ferrosta ja samalla 5° 21,9′ länteen Pulkovan observatoriosta.


title: Nollameridiaani

text: Vuonna 1884 Washingtonissa pidetyssä kansainvälisessä meridiaanikonferenssissa 22 maata äänesti sen puolesta, että Greenwichin meridiaani valittiin kansainväliseksi nollameridiaaniksi. Ranskalaiset ehdottivat "neutraalia" linjaa mainiten mahdollisina esimerkkeinä Azorit ja Beringin salmen, mutta luopuivat yrityksestä ja käyttivät Pariisin meridiaania vuoteen 1911 saakka.


title: Nollameridiaani

text: Lokakuussa 1884 Greenwichin meridiaani valittiin Washingtonissa pidetyssä kansainvälisessä meridiaanikonferenssissa yleismaailmalliseksi nollameridiaaniksi ja samalla kaikkialla maailmassa käytettyjen kelloaikojen lähtökohdaksi.